**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ ΚΑΙ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΕΡΕΥΝΑΣ ΚΑΙ ΤΕΧΝΟΛΟΓΙΑΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Μαρτίου 2018, ημέρα Πέμπτη και ώρα 14:45΄, στην Αίθουσα Γερουσίας του Μεγάρου της Βουλής, συνήλθαν, σε κοινή συνεδρίαση, η Διαρκής Επιτροπή Μορφωτικών Υποθέσεων και η Ειδική Μόνιμη Επιτροπή Έρευνας και Τεχνολογίας, υπό την προεδρία του κ. Δημητρίου Σεβαστάκη, Προέδρου της Διαρκούς Επιτροπής Μορφωτικών Υποθέσεων, με θέμα ημερήσιας διάταξης: «Βιώσιμη Ανάπτυξη μέσα από την Εκπαίδευση και την Καινοτομία»

Κατά τη συνεδρίαση των Επιτροπών, παρέστησαν ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου, ο Αναπληρωτής Υπουργός Παιδείας, Έρευνας και Θρησκευμάτων κ. Κωνσταντίνος Φωτάκης, η Γενική Γραμματέας Έρευνας και Τεχνολογίας του Υπουργείου Παιδείας, Έρευνας και Θρησκευμάτων κυρία Πατρίτσια Κυπριανίδου, ο Δρ. Manuel Trajtenberg, οικονομολόγος, καθηγητής του Πανεπιστημίου του Τελ-Αβίβ, επισκέπτης καθηγητής των Πανεπιστημίων Stanford και Harvard, η Πρέσβης του Ισραήλ στην Ελλάδα, κυρία Irit Ben-Abba, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Ακριώτης Γιώργος, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Κατσαβριά – Σιωροπούλου Χρυσούλα, Ιγγλέζη Αικατερίνη Κωνσταντινέα ς Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Βαρδάκης Σωτήρης, Ριζούλης Ανδρέας, Σεβαστάκης Δημήτριος, Ανδριανός Ιωάννης, Αντωνίου Μαρία, Βλάσσης Κωνσταντίνος, Κέλλας Χρήστος, Κεραμέως Νίκη, Κεφαλογιάννη Όλγα, Κουκοδήμος Κωνσταντίνος, Κουτσούμπα Ανδρέα, Ράπτη Ελένη, Στύλιος Γεώργιος, Γρηγοράκος Λεωνίδας, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης και Μαυρωτάς Γεώργιος.

Από την Ειδική Μόνιμη Επιτροπή Έρευνας και Τεχνολογίας, παρόντες ήταν οι Βουλευτές κ.κ.: Ακριώτης Γεώργιος, Μιχαηλίδης Ανδρέας, Καΐσας Γεώργιος, Καραναστάσης Απόστολος, Μιχελογιαννάκης Ιωάννης, Μπαλτάς Αριστείδης, Παπαδόπουλος Νικόλαος, Παραστατίδης Θεόδωρος, Κυρίτσης Γεώργιος, Γκιόλας Ιωάννης, Σπαρτινός Κωνσταντίνος, Γιαννάκης Στέργιος, Κατσανιώτης Ανδρέας, Τζελέπης Μιχάλης και Κατσίκης Κωνσταντίνος.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Καλησπέρα σας. Η συνεδρίαση μας είναι συνεδρίαση κοινή, μεταξύ της Διαρκούς Επιτροπής Μορφωτικών Υποθέσεων και της Ειδικής Μόνιμης Επιτροπής Έρευνας και Τεχνολογίας. Έχει σαν θέμα ημερήσιας διάταξης τη βιώσιμη ανάπτυξη, μέσα από την εκπαίδευση και την καινοτομία και έχουμε τη χαρά και την τιμή να φιλοξενούμε τον δόκτορα Manuel Trajtenberg, ένα διανοούμενο της οικονομίας, όχι έναν απλό οικονομολόγο, ο οποίος έχει συνδέσει το όνομά του και με εφαρμοσμένες πολιτικές και με την επινόηση πρωτότυπων εφαρμόσιμων και ανθεκτικών πολιτικών.

Ο κ. Trajtenberg είναι οικονομολόγος, καθηγητής του Πανεπιστημίου του Τελ-Αβίβ και επισκέπτης καθηγητής των Πανεπιστημίων Stanford και Harvard. Έχει υπάρξει Βουλευτής, μέχρι πρότινος ήταν στην Κνεσέτ. Το κυριότερο, είναι ένας παραγωγός οικονομικής σκέψης, που σχετίζεται με την πραγματικότητα και έχει μια ορισμένη σύλληψη, έξω από τις παραδοσιακές τεχνοτροπίες του οικονομισμού, που διατρέχουν το σύγχρονο κόσμο και ίσως τη σύγχρονη οικονομική σκέψη. Δηλαδή, νομίζω ότι είναι έξω από τις παραδοσιακές σχολές σκέψης, δημιουργώντας ένα σφρίγος στοχασμού, πάνω στην οικονομία και πάνω στις πολιτικές.

Πρέπει να θυμηθούμε τη συμμετοχή του στη διευθέτηση κρίσεων ιδιοκτησίας ή ενοικίων, που υπήρχαν στο Ισραήλ, πριν μερικά χρόνια. Πρέπει να επισημάνουμε την επεξεργασία ενός πενταετούς προγράμματος επαναπατρισμού Ισραηλινών επιστημόνων. Υπήρχε ένα παρεμφερές πρόβλημα «διαρροής εγκεφάλων», που αντιμετώπισε η φίλη χώρα, πριν από μερικά χρόνια και το οποίο αντιμετωπίζουμε, με οξύτητα εμείς, τα τελευταία χρόνια της κρίσης. Επίσης, να υπογραμμίσω – τουλάχιστον, προσωπικά – την απόκρουση της «πολιτικής Harry Potter», όπως λέει ο ίδιος, της πολιτικής των εμβαλωματικών, ασύνδετων επινοήσεων, που διαχειρίζονται θνησιγενείς παροχές, που δεν συνδέονται, σε ένα στρατηγικό όλον και που δεν έχουν μακροσκοπικό σχεδιασμό.

Νομίζω ότι θα γίνει μια συζήτηση, μια ανταλλαγή απόψεων, έχουμε, άλλωστε, πολλά να ανταλλάξουμε.

Δίνω το λόγο στον Πρόεδρο της Επιτροπής Έρευνας και Τεχνολογίας, στον κ. Καραναστάση και αμέσως μετά στον κ. Trajtenberg.

ΑΠΟΣΤΟΛΟΣ ΚΑΡΑΝΑΣΤΑΣΗΣ: Κύριοι Υπουργοί, κυρία Γενική Γραμματέας, κυρία Πρέσβη, σας καλωσορίζω και εγώ με τη σειρά μου, εκ μέρους της Ειδικής Μόνιμης Επιτροπής Έρευνας και Τεχνολογίας, ιδιαίτερα, το διακεκριμένο επισκέπτη μας, καθηγητή, κ. Manuel Trajtenberg.

Το θέμα της σημερινής μας συνεδρίασης «Βιώσιμη ανάπτυξη, μέσα από την εκπαίδευση και την καινοτομία» έχει ξεχωριστή σημασία για μια χώρα, που τώρα βγαίνει από μια μακρόχρονη οικονομική κρίση και γι' αυτό ακριβώς έχει και ιδιαίτερες παραμέτρους. Πιο χαρακτηριστική από αυτές, το ανέφερε και ο κ. Σεβαστάκης, το περίφημο «brain drain», στο οποίο τόσο εμείς στις συνεδριάσεις μας, όσο και πολλοί άλλοι, έχουμε αναφερθεί εκτενώς κατονομάζοντάς το, ως βασική συνέπεια της κρίσης και καίριο πρόβλημα, στην προσπάθεια για ανάπτυξη.

Η υποτίμηση της εργασίας, η ανεργία και κυρίως η έλλειψη προοπτικών σταδιοδρομίας έχουν οδηγήσει σε μια πραγματική αύξηση των φαινομένων της μεγάλης μονόπλευρης φυγής στο εξωτερικό, αλλά και ενός άλλου φαινομένου, στο οποίο δεν αναφερόμαστε συχνά, στην απασχόληση επιστημόνων, σε εργασίες χαμηλότερης εξειδίκευσης από αυτήν, την οποία κατέχουν.

Στόχος μας είναι να ανακοπεί η φυγή στο εξωτερικό, όσο γίνεται, όχι να σταματήσει η κινητικότητα των επιστημόνων, αλλά να αποκατασταθεί η φυγή αυτή από μια αμφίδρομη και ισόρροπη κινητικότητα.

Σε αυτή την κρίσιμη περίοδο και με δεδομένη την ένδεια των ανθρώπινων πόρων, ως συνέπεια όσων προανέφερα, είναι περισσότερο από κάθε άλλη φορά αναγκαία η πλήρης αξιοποίηση των δυνατοτήτων κάθε ατόμου, η έμφαση στην εκπαίδευση κάθε βαθμίδας και η ανάδειξη δεξιοτήτων, που, σε προηγούμενες εποχές, παρέμειναν λανθάνουσες.

Τεχνολογικές εξελίξεις, όπως η ρομποτική, η τεχνική νοημοσύνη, η νανοτεχνολογία, η βιοτεχνολογία, που είναι βασικά κριτήρια της σύγχρονης έρευνας και που μπορούν να στηρίξουν καινοτόμες επιχειρηματικές δραστηριότητες πρέπει να αποτελέσουν πυλώνες της φυγής της χώρας μας προς τα εμπρός. Πολλά τα «πρέπει» για μια χώρα, που, μέσα σε λίγα χρόνια, ως συνέπεια τόσο των δικών της λαθών όσο, όμως, και των σκληρών και κυρίως αστήριχτων επιστημονικά μέτρων, που της επιβλήθηκαν, έχασε ένα μεγάλο μέρος του ΑΕΠ της, είδε το πιο δυναμικό κομμάτι της κοινωνίας της να μεταναστεύει, σε αναζήτηση καλύτερης ζωής. Όμως, είμαστε εδώ, για να παλέψουμε και να ξαναφέρουμε την πατρίδα μας στο δρόμο της ανάπτυξης και της ευημερίας.

Τα εκπαιδευτικά μας ιδρύματα, παρά τις όποιες αντιξοότητες, κάνουν εξαιρετική δουλειά, που αναγνωρίζεται διεθνώς τόσο μέσα από συνεργασίες όσο και μέσα από την ευμενή υποδοχή, που έχουν οι απόφοιτοί τους στη διεθνή εκπαιδευτική κοινότητα και την αγορά εργασίας. Η πολιτεία, με σειρά νόμων και με οικονομική ενίσχυση, ακόμη και πέρα από αυτήν που επιτρέπει η συγκυρία, στηρίζει τη δουλειά των ερευνητικών ιδρυμάτων και παρέχει τις προϋποθέσεις για ανάπτυξη καινοτόμων δραστηριοτήτων.

Τα πρώτα αποτελέσματα της προσπάθειας υπάρχουν, ήδη. Υπάρχει ένας δυναμικός επιχειρηματικός κόσμος μη κρατικοδίαιτος, άτομα που πραγματικά παράγουν, είναι αυτό που λέμε «υγιής επιχειρηματικότητα». Υπάρχουν επιχειρήσεις, αυτή τη στιγμή, που έχουν ευρεσιτεχνίες παγκόσμιας εμβέλειας. Δημιουργούμε, λοιπόν, μέσα από τη διάδραση εκπαίδευσης, έρευνας και αγοράς, τις συνθήκες για μια στέρεη ανάπτυξη στο μέλλον. Κλείνοντας, θέλω να επισημάνω ότι πρέπει να διαλέξουμε τι ανάπτυξη θέλουμε. Λένε, άραγε, οι σχετικοί δείκτες όλη την αλήθεια; Η απάντηση σε αυτό το ερώτημα είναι κατηγορηματικά όχι. Οι δείκτες ανάπτυξης δεν καταγράφουν την ποιότητα της ζωής, την κατάσταση, στο χώρο της υγείας, την κατάσταση στο περιβάλλον και μια σειρά άλλα πράγματα, που κάνουν την επιβίωση πραγματική ζωή. Η ανάπτυξη, επομένως, που ζητάμε, θα πρέπει να έχει τέτοιες δικλείδες ασφαλείας, ώστε να είναι δίκαιη ανάπτυξη αυτή που στους αγγλόφωνες λέγεται development και όχι growth, μεγέθυνση και που σημαίνει καλύτερη παιδεία, υγεία, σμίκρυνση της ψαλίδας, ανάμεσα στις κοινωνικές τάξεις.

Κύριε Καθηγητά, έρχεστε από μια χώρα της ευρύτερης γειτονιάς μας, με πολλές ομοιότητες με τη δική μας, αλλά και με σημαντικές διαφορές, που ακουμπούν και στο θέμα της σημερινής συζήτησης. Περιμένω, με ιδιαίτερο ενδιαφέρον, να ακούσω τις απόψεις σας, αλλά και να μάθω, όπως και όλοι μας, πως αντιμετωπίζετε το θέμα στην πατρίδα σας. Σας ευχαριστώ πολύ και καλώς ήρθατε.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ τον κ. Καραναστάση.

Ο κ. Trajtenberg έχει δουλέψει πάρα πολύ στο ανθρώπινο κεφάλαιο. Νομίζω ότι με ενδιαφέρον θα ακούσουμε την εισήγησή του.

Επίσης, η κυρία Sawsan Hasson που είναι η μορφωτική σύμβουλος της Πρεσβείας παρευρίσκεται στη συνεδρίαση της Επιτροπής μας.

Το λόγο έχει ο κ. Manuel Trajtenberg, Οικονομολόγος, Καθηγητής του Πανεπιστημίου του Τέλ Αβίβ, επισκέπτης Καθηγητής των Πανεπιστημίων Stanford και Harvard.

MANUEL TRAJTENBERG (Οικονομολόγος, Καθηγητής Πανεπιστημίου του Τέλ Αβίβ): Ευχαριστώ πολύ. Καλησπέρα σε όλους. Είναι ιδιαίτερα μεγάλη η χαρά μου, που βρίσκομαι μαζί σας και βεβαίως, είναι μεγάλη τιμή να βρίσκομαι εδώ, σήμερα το απόγευμα, με τις Επιτροπές. Βλέπω φίλους και φίλες εδώ και χαίρομαι, που ξαναβρισκόμαστε. Έλεγα, νωρίτερα, στον κ. Υπουργό ότι σε αυτήν την Αίθουσα έχετε περισσότερους καθηγητές από ό,τι σε οποιοδήποτε άλλο Κοινοβούλιο του πλανήτη και θα έλεγα ότι ακόμη και σε ένα πανεπιστήμιο, κάποιες φορές, δεν βρίσκεις τόσους πολλούς καθηγητές, εντός της ίδιας αίθουσας ! Όπως και να έχει το πράγμα, το θεωρώ καταπληκτικό. Με αυτόν τον τρόπο, συνθέτουμε και φέρνουμε πιο κοντά την παιδεία και το Κοινοβούλιο και δίνουμε την οπτική θεώρηση των ακαδημαϊκών ιδρυμάτων και φορέων.

Βρίσκομαι εδώ, προκειμένου να σας παρουσιάσω κάποια δεδομένα και στοιχεία σχετικά με την ανάπτυξη, την καινοτομία, την έρευνα κ.λπ.. Δεν είμαι, όμως, από τους ανθρώπους, που παρουσιάζουν δεδομένα και στοιχεία και ισχυρίζονται ότι «εμείς είμαστε καταπληκτικοί, γιατί έχουμε πετύχει αυτούς τους αριθμούς». Το αντίθετο. Θεωρώ ότι κάθε εξέλιξη πρέπει να λάβει υπ' όψιν, όχι μόνο αμιγώς τα στατιστικά στοιχεία, αλλά και το τι συμβαίνει στον κόσμο. Τελικά, τι συμβαίνει στους κόλπους της κοινωνίας και θα είμαι και επικριτικός, ιδίως προς το τέλος της παρουσίασής μου. Παρακαλώ, λοιπόν, να κάνετε υπομονή.

Θα ήθελα να πω και κάτι ακόμα εν είδει εισαγωγής. Δεν θεωρώ ότι κάποιος μπορεί να αντιγράψει ούτε πιστεύω ότι μπορεί κάποιος να αντιγράψει ακέραιη την επιτυχία μιας άλλης χώρας. Κάθε μια κοινωνία, κάθε μια χώρα οφείλει να βρει το δικό της τρόπο να λειτουργήσει και συνήθως, διδασκόμαστε, όχι από τις επιτυχίες των άλλων, αλλά από τα σφάλματα των άλλων. Τούτων λεχθέντων, λοιπόν, δεν είμαι εδώ για να σας προκρίνω ή να προτείνω το ισραηλινό μοντέλο.

Επιτρέψτε μου, ξεκινώντας, να σας δείξω κάποια δεδομένα, που αφορούν και τις δύο χώρες μας, Ελλάδα και Ισραήλ και να αναφερθώ σε βασικά στοιχεία και δεδομένα, έτσι για να βαθμονομήσουμε το πού βρισκόμαστε και οι δύο χώρες.

Από πλευράς επιφάνειας, είναι 11 φορές μεγαλύτερη από το Ισραήλ η επιφάνεια της Ελλάδας, από πλευράς πληθυσμού, ο πληθυσμός είναι 30 φορές μεγαλύτερος, σε σχέση με τον ισραηλινό πληθυσμό και από πλευράς μέσης ηλικίας, η μέση ηλικία, στην Ελλάδα, είναι 45 έτη, ενώ στο Ισραήλ είναι 30 έτη.

Αντιλαμβάνεστε, λοιπόν, ότι είμαστε μια πολύ νεότερη χώρα, από πλευράς πληθυσμιακής σύνθεσης και μέσου όρου ηλικίας, κάτι το οποίο μπορεί να έχει πλεονεκτήματα, αλλά και μειονεκτήματα και θα πρέπει να το λάβετε υπόψη σας, καθόσον μιλάμε για εκπαίδευση και για παιδεία. Έχει πολύ σημαντικές επιπτώσεις ο μέσος όρος ηλικίας και από πλευράς αύξησης του πληθυσμού στην Ελλάδα, νομίζω ότι το πρόσημο είναι αρνητικό, αν όχι αρνητικό είναι μηδέν, ενώ στο Ισραήλ ο πληθυσμός αυξάνεται κατά 1,5% και αυτό το 1,5% είναι υποτιμημένο. Θεωρώ, ότι είμαστε στο 1,8%, κατ΄ έτος και αυξάνεται, εδώ και καιρό, αυτό το ποσοστό. Υπάρχει, λοιπόν, τεράστια διαφορά, όπως αντιλαμβάνεστε, με βάση το τελευταίο στοιχείο, σε σχέση με τη δυναμική του πληθυσμού, αλλά και πάλι, ο ρυθμός αύξησης του πληθυσμού, σίγουρα, επηρεάζει την έρευνα, την καινοτομία, τον ίδιο το πληθυσμό κ.λπ..

Θα πάμε τώρα σε οικονομικά δεδομένα. Από πλευράς συνολικού Α.Ε.Π., εδώ τα νούμερα είναι σε δισεκατομμύρια δολάρια Αμερικής και έχουμε προσαρμοσμένες τιμές. Έχουμε, λοιπόν, 316 δις Α.Ε.Π. στο Ισραήλ, 300 δις δολάρια στην Ελλάδα. Παρά το γεγονός ότι η Ελλάδα αναπτύσσεται, ακόμα και αυτό το 1,8% της αύξησης του πραγματικού Α.Ε.Π., μοιάζει μικρό. Είναι, όμως, τεράστια επιτυχία, σε σχέση με τα δεδομένα της προηγούμενης περιόδου και θα πρέπει να είστε περήφανοι γι΄ αυτήν την άνοδο του πραγματικού Α.Ε.Π. κατά 1,8%, γιατί αποδίδει η προσπάθειά σας, μετά τη μεγάλη κρίση.

Στο Ισραήλ, τώρα, επί σειρά ετών, παρατηρείται αύξηση του ρυθμού ανάπτυξης και μάλιστα, αυτό που διαβάζετε, δηλαδή, το 3,1%, δεν είναι εξαιρετικά αυξημένο, γιατί έχουμε πάει και πολύ καλύτερα. Εν πάση περιπτώσει, μιλάμε για εύρωστη και συνεχιζόμενη ανάπτυξη και άνοδο του Α.Ε.Π..

Σχετικά τώρα με το Α.Ε.Π., κατά κεφαλήν, για την Ελλάδα, είναι 27.800 δολάρια και 36.200 δολάρια για το Ισραήλ.

Στο σημείο αυτό, θα ήθελα να πω το εξής. Εάν ανατρέξετε στα δεδομένα προ εικοσαετίας ή ακόμα και προ δεκαπενταετίας, η Ελλάδα τα πήγαινε καλύτερα, σε σχέση με το Ισραήλ, μιλώντας για το Α.Ε.Π., κατά κεφαλήν. Συνεπώς, τα νούμερα αυτά δεν είναι μόνιμα ούτε μένουν έτσι για πάντα και το τι συμβαίνει το ξέρετε και εσείς και εμείς. Βιώσατε μια τεράστια κρίση εδώ και, ταυτοχρόνως, στο Ισραήλ, είχαμε μια τεράστια απογείωση της οικονομίας, η οποία εκτινάχθηκε και θα πρέπει, σε αυτό το σημείο, να σημειώσουμε κάτι και να το θυμόμαστε όλοι. Το Ισραήλ βίωσε μια τεράστια κρίση, στις αρχές της δεκαετίας του ΄80. Επρόκειτο για ευρείας κλίμακας οικονομική κρίση, η οποία, λίγο – πολύ, προσομοίαζε με αυτήν, που βιώνετε εδώ, γιατί τότε, εμείς ήμασταν και μόνοι, δεν ήμασταν μέλος μιας Ένωσης, όπως εσείς της Ε.Ε. και υπήρχε υπερπληθωρισμός, ο οποίος, το 1984, άγγιξε το 800% κατ΄ έτος.

Είναι, λοιπόν, συμφορά τέτοια νούμερα. Αντιλαμβάνεσθε την κρίση. Κληθήκαμε, τότε, να προχωρήσουμε στην εφαρμογή ενός οικονομικού προγράμματος, το οποίο ήταν εξαιρετικά απαιτητικό, προκειμένου να ξεπεράσουμε την κρίση και να διαλέξουμε ένα διαφορετικό μονοπάτι, το οποίο ακολουθούμε, έκτοτε.

Συνεπώς, το μήνυμα, που θέλω να μεταφέρω, είναι το εξής: Εσείς μπορείτε να επωφεληθείτε αυτής της κρίσης, προκειμένου να απογειωθεί η οικονομία σας. Κανείς δεν επιλέγει να ζήσει μια κρίση! Κανείς δεν επιλέγει την κρίση, προκειμένου να βελτιωθεί ! Εάν μπορείς να αποφύγεις την κρίση, θα την αποφύγεις. Είναι, όπως για παράδειγμα, όταν κάποιος ζει μια νόσο και μετά αποφασίζει να αποσυρθεί. Όχι, δεν χρειάζεται να αποσυρθείτε, αλλά όταν ζήσεις μια κρίση, περάσεις ένα σοκ, τότε αυτό το σοκ, αυτή η κρίση, πρέπει να λειτουργήσει, ως εξαιρετική ευκαιρία, προκειμένου να διαλέξεις άλλο προσανατολισμό, ως χώρα και αυτό είναι το μήνυμα, που έχω να σας μεταφέρω, απ’ αυτό που συνέβη, την οικονομική κρίση του Ισραήλ, της δεκαετίας του 1980.

Το μήνυμά μου είναι αυτό: Ναι, μπορείτε να αξιοποιήσετε αυτήν την ευκαιρία και να κινηθείτε προς άλλη κατεύθυνση, που κρατάει χρόνια, όπως συμβαίνει, στην περίπτωσή μας, έως σήμερα. Δείτε, λοιπόν, αυτά τα δεδομένα και φανταστείτε ότι είστε και εσείς στην αντίστοιχη θέση με το Ισραήλ, τη δεκαετία του 1980. Το 1986 και το 1987, κάπως έτσι ήταν η χώρα μου, τότε προσπαθούσε να επανεκκινηθεί και να ξεφύγει από την κρίση, να την αφήσει πίσω της και να δει έναν νέο μέλλον.

Το μήνυμά μου, λοιπόν, είναι να είστε αισιόδοξοι, να έχετε αυτή την αντίληψη και αυτή η αντίληψη θα έχει από μόνη της μια θετική επίπτωση. Είναι απίστευτο το πως αλλάζει η ψυχολογία την ίδια την οικονομία, το πως η ψυχολογική έκφανση της οικονομίας είναι εξαιρετικά ζωτική, όχι μόνο για τις αγορές, αλλά για τον τρόπο, που οι άνθρωποι λειτουργούν, κινούνται και αντιδρούν, σε σχέση με το μέλλον.

Ιδού τα δεδομένα, λοιπόν. Ποσοστό ανεργίας: Αυτή τη στιγμή, είμαστε σε ιστορικά χαμηλά, 4,3%, στο Ισραήλ. Δυστυχώς, το ποσοστό ανεργίας είναι πολύ αυξημένο, στην Ελλάδα και, βεβαίως, έχετε και το μείζον ζήτημα του δημόσιου χρέους. Εδώ σας έχω και πάλι ένα θετικό μήνυμα. Το Ισραήλ είχε χρέος άνω του 100% του Α.Ε.Π., προ ολίγων ετών, συγκεκριμένα, πριν από 15 χρόνια και θυμάμαι, γιατί κι εγώ συμμετείχα ενεργά σ’ αυτές τις προσπάθειες, ερχόταν κόσμος από το Διεθνές Νομισματικό Ταμείο, την Παγκόσμια Τράπεζα, από κάθε είδους παγκόσμιο φορέα, μας κοιτούσαν και έλεγαν «Τι μπορείτε να κάνετε; Δεν έχετε ούτε μία πιθανότητα να επιβιώσετε !». Μετά πέσαμε στο 60% και σήμερα ο μέσος όρος για τον ΟΟΣΑ είναι στο 75%, κάπου εκεί, δεν θυμάμαι ακριβώς. Είναι πιο πάνω, πάντως, από το 60%, που έχουμε σήμερα.

Δίδαγμα: Μη φοβάστε τους αριθμούς! Αυτό το 180% μπορεί να σας μοιάζει δύσκολο, σήμερα, εάν, όμως, παραμείνετε εντός πορείας και προχωράτε διαρκώς και δεν λησμονείτε το γεγονός ότι το 180% το συνθέτουν δύο αριθμοί: Από τη μια έχεις το χρέος και από την άλλη το Α.Ε.Π. Είναι ο λόγος των δύο. Εάν αυξηθεί το Α.Ε.Π., ακόμη και αν δε μειώσεις το χρέος, εφόσον αυξάνεται ο παρονομαστής, μειώνεται το κλάσμα. Σκεφθείτε το! Μην αντιλαμβάνεσθε τα νούμερα, ως μέγεθος και μην τα θεωρείτε, ως τεράστια ποσά, που είναι δύσκολο να καταβληθούν. Σκεφθείτε, βρείτε τρόπους πώς θα αυξηθεί ο παρονομαστής και εφόσον το πετύχετε αυτό και εφόσον έχετε ορίζοντα το μέλλον, τότε, σε 10 χρόνια από σήμερα, θα φτάσετε στο 60%, όπως εμείς! Είναι εφικτό, έχει ξανασυμβεί, έχει γίνει, το κάναμε κι εμείς!

Άλλο ένα θετικό μήνυμα θα ήθελα να σας μεταφέρω, όσον αφορά στα αποθέματα. Αυτή τη στιγμή, έχουμε 113 δις δολάρια! Είναι τεράστιο το κεφαλαιακό μας απόθεμα! Όμως, κάποτε ήμασταν στα 15 δις δολάρια, προ 12ετίας, συγκεκριμένα. Προ 12ετίας μόνο, ήμασταν τόσο χαμηλά!

Όπως βλέπετε και το ξαναλέω, εάν ακολουθήσετε τη σωστή πορεία και μείνετε σ’ αυτήν, μπορείτε να αλλάξετε τα πράγματα σε 5, 6,10 χρόνια. Είναι δυνατόν! Είναι εφικτό! Αυτό προσπαθώ να σας δείξω μ’ αυτούς τους αριθμούς και τα στατιστικά δεδομένα. Μ’ αυτά τα ποσοστά σας δείχνω ότι όλα είναι δυνατά, όλα είναι εφικτά.

Μιλάμε όχι για χώρες, όπως η Γερμανία, αλλά για τις χώρες μας. Δε μιλάμε για χώρες οι οποίες, όπως η Γερμανία, λειτουργούν, ως «ατμομηχανή» της Ευρώπης, σταθερά και «μπράβο, συγχαρητήρια !». Δεν τους επικρίνω, μιλάμε, όμως για άλλες χώρες, για κρίσεις, που βίωσαν οι χώρες μας, για αλλαγές, για το γεγονός ότι αναλαμβάνεις την ευθύνη των πολιτικών, τις οποίες εφαρμόζεις, για το γεγονός ότι λειτουργείς, με βάση αυτές και να πω τι είναι εκείνο, που τελικά ορίζει και διαμορφώνει την ανάπτυξη στο Ισραήλ. Προφανώς η καινοτομία. Αναμφίβολα, η καινοτομία διαμορφώνει την ανάπτυξη.

Η καινοτομία, λοιπόν, έχει πολλά συστατικά στοιχεία. Επιτρέψτε μου να σας δείξω κάποια από αυτά τα στοιχεία, τώρα, προκειμένου να δείτε για τι μιλάμε.

*(Γίνεται παρουσίαση διαφανειών)*

Αυτή τη στιγμή, όλες οι παράμετροι της καινοτομίας υφίστανται, στο Ισραήλ. Έχουμε έρευνα και ανάπτυξη. Σε σχέση με το Α.Ε.Π., πάει μια χαρά το ποσοστό, έχουμε εταιρίες υψηλής τεχνολογίας, έχουμε πατέντες. Υπάρχουν, όμως, πίσω απ' όλα αυτά πραγματικές καινοτομίες στο Ισραήλ, που κάνουν τη διαφορά στις ζωές μας και αυτές οι καινοτομίες δεν περιορίζονται στο Ισραήλ, έχουν διασπαρεί, ανά τον πλανήτη, έχουν αυξηθεί, έχουν γίνει συνήθεις σε όλη την υφήλιο.

Να αναφέρω μερικές από αυτές τις θεμελιώδεις ισραηλινές καινοτομίες.

Όλοι, για παράδειγμα, έχετε ένα φλασάκι στην τσέπη σας για δεδομένα, έχω και εγώ ένα στην τσέπη μου, το πρώτο φτιάχτηκε στο Ισραήλ. Μιλάμε για την San disk, που παρήγαγε το πρώτο φλασάκι μνήμης. Επίσης, στη γεωργία χρησιμοποιούν, σε όλο τον πλανήτη, συστήματα Στάγδην, αυτά πρωτοεπινοήθηκαν στο Ισραήλ κ.λπ.. Βλέπετε εδώ, ο πρώτος ψηφιακός εκτυπωτής, το Get taxi, το οποίο έχει εφαρμογή, σε πολλές χώρες της Ευρώπης και υπάρχει και το Mobil eye, εφαρμογή, που αγόρασε η εταιρία Intel και πλήρωσε 15 δις $. Η Mobil eye ήταν μια μικρή εταιρεία, αυτόνομα οχήματα. Το εβραϊκό πανεπιστήμιο ξεκίνησε αυτήν την καινοτομία. Ουσιαστικά, ένας καθηγητής επινόησε δικό του σύστημα για αυτοκινούμενα οχήματα. Αυτό το σύστημα είναι ένα από τα καλύτερα, παγκοσμίως και τώρα το Mobil eye έχει χρησιμοποιηθεί και εγκαταστάθηκε από πολλές αυτοκινητοβιομηχανίες, παγκοσμίως.

Αυτά είναι απτά παραδείγματα και καταδεικνύουν τους τρόπους, που μπορούν να αλλάξουν, ουσιωδώς τις ζωές μας και όλα αυτά συνέβησαν, στο Ισραήλ, από πλευράς καινοτομίας.

Δαπάνες για έρευνα και ανάπτυξη, ως ποσοστό του Α.Ε.Π.. Το Ισραήλ, επί σειρά ετών, είναι πρώτο στην κατάταξη – 4,3% σε ποσοστό του Α.Ε.Π.. Μιλώντας για έρευνα και ανάπτυξη, οι δαπάνες αυτές ξεπερνούν, κατά πολύ, το μέσο όρο του ΟΟΣΑ και σταθερά, επενδύουμε, περισσότερο.

Αριθμός εταιριών υψηλής τεχνολογίας, που είναι στον NASDAQ, που σημαίνει ότι είναι εισηγμένες εταιρείες στο Χρηματιστήριο της Νέας Υόρκης. Αυτά τα δεδομένα είναι του 2014, δεν έχω πλέον επικαιροποιημένα, ωστόσο, βλέπετε ότι 67 ισραηλινές εταιρείες είναι εισηγμένες στο Χρηματιστήριο της Νέας Υόρκης, ενώ, όλη η ευρωπαϊκή ήπειρος έχει 84 εισηγμένες στο Χρηματιστήριο της Νέας Υόρκης. Αντιλαμβάνεστε, λοιπόν, πόσο αισθητή κάνουν την παρουσία τους αυτές οι εταιρείες.

Τώρα, πώς εξηγείται το λεγόμενο θαύμα της Silicon Valley του Ισραήλ, δηλαδή, πώς πετύχαμε αυτό το θαύμα των νεοφυών επιχειρήσεων, στο Ισραήλ. Θα αναφερθώ σε τέσσερα στοιχεία, που εξηγούν, γιατί πετύχαμε αυτό το θαύμα, ξεκινώντας με το ρόλο των πανεπιστημίων, μετά θα αναφερθώ στην ανάληψη κινδύνου και την επιχειρηματικότητα, ύστερα θα αναφερθώ στο ρόλο του επιχειρηματικού κεφαλαίου και τέλος, θα αναφερθώ στην κυβερνητική στήριξη για εμπορική έρευνα και ανάπτυξη. Δεν είναι πάντοτε αυτή η σειρά. Κατά κανόνα, όλοι θυμούνται τα πανεπιστήμια, στο τέλος, ξεκινούν από τις κυβερνητικές πολιτικές. Εγώ θεωρώ ότι αυτή είναι η σωστή σειρά, θα πρέπει να ξεκινάμε από τη συμμετοχή των πανεπιστημίων στην καινοτομία, την έρευνα και την ανάπτυξη. Ποιος είναι, λοιπόν, ο ρόλος τους;

Πρώτα και κύρια, τα πανεπιστήμια προετοιμάζουν το ανθρώπινο κεφάλαιο. Ξέρετε, τελικά, η καινοτομία είναι το ανθρώπινο δυναμικό, οι άνθρωποι, που έχουν ιδέες, οι άνθρωποι, που έχουν αναπτυγμένο ένα τεχνολογικό και επιστημονικό υπόβαθρο, που φτάνουν στη στιγμή του «Εύρηκα», της ανακάλυψης, και προχωρούν. Το πανεπιστήμιο πρέπει «να φτιάξει» αυτούς τους ανθρώπους. Είναι ξεκάθαρο ότι τα πανεπιστήμια παίζουν σημαντικό ρόλο στο να διαμορφώνουν τους νέους, να τους γεμίζουν με ιδέες, με τεχνολογική γνώση κ.ο.κ..

Δεύτερον, υπάρχουν πολλές καινοτομίες, με βάση την επιστήμη, που ξεκινούν από τα πανεπιστήμια. Ένας καθηγητής, ο οποίος ανέπτυξε το σύστημα, για το οποίο μίλησα νωρίτερα, το έκανε στο εβραϊκό πανεπιστήμιο. Υπάρχουν πολλές, λοιπόν, τέτοιες περιπτώσεις καινοτομιών, που προέρχονται, από τα πανεπιστήμια.

Για να συμβεί αυτό, χρειάζεται το κατάλληλο κλίμα, εντός των πανεπιστημίων, χρειάζεται ένα κλίμα αριστείας, ένα κλίμα, που ενθαρρύνει την αριστεία, χρειάζεται ένα ανοιχτό σύστημα και χρειάζεται το πανεπιστήμιο να είναι άκρως ανταγωνιστικό. Ο τρόπος, με τον οποίο αναπτύσσουμε τους προϋπολογισμούς των πανεπιστημίων - αυτό είναι πάρα πολύ σημαντικό, γιατί έχει να κάνει με τη λήψη αποφάσεων - είναι μέσω, ενός ανταγωνιστικού συστήματος. Το ποσό του προϋπολογισμού, που παίρνει το κάθε πανεπιστήμιο, βασίζεται στην απόδοσή του, το πόσο καλά τα πάει το πανεπιστήμιο σε θέματα έρευνας, δημοσιεύσεων, ευρεσιτεχνιών κ.λπ.. Δεν υπάρχει ένας σταθερός προϋπολογισμός για όλους, είναι στο πλαίσιο του ανταγωνισμού και αυτό, λοιπόν, κινεί τα πράγματα.

Στο Ισραήλ, έχουμε 7 ερευνητικά πανεπιστήμια, 40 κολέγια και άλλους οργανισμούς. Έχουμε 310.000 φοιτητές, περίπου το 50% της κάθε τάξης, που τελειώνει το Λύκειο, μπαίνει στο πανεπιστήμιο. Περίπου το 50%, λοιπόν, των αποφοίτων του Λυκείου πηγαίνει στο Πανεπιστήμιο ή στην Ανώτερη Εκπαίδευση.

Τα τελευταία είκοσι χρόνια, βιώσαμε μια τεράστια ανάπτυξη και υπήρξε, λοιπόν, μια ανησυχία, αν θα καταφέρουμε να διατηρήσουμε την ποιότητα των πανεπιστημίων, αν έχουμε τόση μεγάλη αύξηση των φοιτητών και χρειάστηκε να το διαχειριστούμε αυτό και δεν ήταν εύκολο. Έχουμε πολύ μεγάλη παράδοση ακαδημαϊκής αριστείας.

Ουσιαστικά, είχαμε πανεπιστημιακό σύστημα, πριν έχουμε χώρα. Όταν δημιουργήθηκε η χώρα, πριν από 70 χρόνια, υπήρχαν, ήδη, τρία βασικά, σημαντικά πανεπιστήμια και δεν χρειαζόταν το κράτος να τους πει τι πρέπει να κάνουν και αυτό είναι πολύ μεγάλο πλεονέκτημα, γιατί η παράδοση της αυτονομίας, της αυτοτέλειας είναι ουσιαστικά προϊόν της ιστορίας, γιατί αυτά τα ιδρύματα ήταν εκεί αυτόνομα, αυτοτελή, πριν την εμφάνιση του κράτους και αυτό είναι πολύ θετικό.

Έχουμε υψηλή ποιότητα. Έχουμε 6 βραβεία Nobel, τρία βραβεία Touring για την επιστήμη της Πληροφορικής, ένα μετάλλιο Fields. Υπάρχουν όλες αυτές οι αναγνωρίσεις. Φυσικά, υπάρχει έντονη συνεργασία, ανάμεσα στη βιομηχανία και στα πανεπιστήμια.

Το δεύτερο θέμα, που θέλω να θίξω, είναι η επιχειρηματικότητα. Μπορεί να υπάρχουν καλοί άνθρωποι, καλές ιδέες, καλοί επιστήμονες, καλές τεχνολογίες, όμως, χρειάζεσαι επιχειρηματικότητα, χρειάζεται επιχειρηματικό πνεύμα. Αυτό είναι κάτι διαφορετικό. Η επιχειρηματικότητα είναι να τολμάς να το κάνεις αυτό και να πεις «δεν έχω μόνο την ιδέα, αλλά έχω το κίνητρο, έχω την αποφασιστικότητα να πάρω αυτή την ιδέα και να την κάνω μια νεοφυή εταιρεία, μια επιτυχημένη εταιρεία, μια εμπορική επιτυχία». Η γεφύρωση αυτού του κενού είναι κάτι πάρα πολύ δύσκολο. Πολύ συχνά αυτό το κενό είναι που δεν αφήνει τους ανθρώπους της χώρας, τις περιοχές, να αναπτυχθούν, πραγματικά.

Τι έχουμε, λοιπόν, αναφορικά με την επιχειρηματικότητα στο Ισραήλ;

Κάθε χρόνο, κατά μέσο όρο, έχουμε περίπου 640 νεοφυείς επιχειρήσεις και όταν λέω 640 νεοφυείς επιχειρήσεις, εννοώ νεοφυείς επιχειρήσεις, που είναι πραγματικές, γιατί υπάρχουν πολλές ακόμα. Υπάρχουν πολλές προσπάθειες, που αποτυγχάνουν από πολύ νωρίς, πριν προλάβουν να εγγραφούν, ως νεοφυείς επιχειρήσεις. Κάθε χρόνο, λοιπόν, βλέπουμε μια νέα ροή επιχειρηματικότητας, νέες προσπάθειες ανθρώπων, που εμφανίζονται, όμως, αυτό θεωρώ ότι είναι βασικό στοιχείο. Μόνο το 5% αυτών των νεοφυών επιχειρήσεων πέτυχαν, τα τελευταία 18 χρόνια. Θα μου πείτε αυτό είναι καταστροφή; Όχι, δεν είναι καταστροφή, γιατί αυτός είναι ο τρόπος, που γίνεται, αυτή είναι η φυσική επιλογή, είναι η Δαρβίνεια θεωρία.

Εάν θέλετε να επιτύχετε, θα πρέπει να είσαστε έτοιμος να βιώσετε πολλές αποτυχίες και αν υπάρχει κάτι, που χαρακτηρίζει τους νέους επιχειρηματίες του Ισραήλ, είναι η θέλησή τους, η βούλησή τους, να πάρουν το ρίσκο και να έχουν αποτυχία. Δεν ντρέπονται για την αποτυχία.

Έχω τρεις κόρες, οι δύο είναι παντρεμένες και, με τον ένα ή τον άλλο τρόπο, εμπλέκονται, με υψηλή τεχνολογία. Το βλέπω αυτό στο διαμέρισμά μου. Έρχονται και συζητούν τις αποτυχίες τους, με μεγάλο χαμόγελο, γιατί έτσι γίνεται. Αυτά τα στοιχεία δεν πρέπει να τα ξεχνάμε. Δεν είναι ότι έχεις μια νεοφυή επιχείρηση και θα πετύχει σίγουρα. Όχι, σε καμία περίπτωση.

Έχουμε νέους ανθρώπους, στο Ισραήλ, που έχουν αυτή τη στάση του «μπορώ να πετύχω». Οι νέοι αυτοί έχουν αυτή την αίσθηση ότι μπορούν να αντιμετωπίσουν οποιαδήποτε πρόκληση, να λύσουν κάθε πρόβλημα και να αποτύχουν, όμως, κάποιοι θα πετύχουν και αυτό είναι το πάρα πολύ σημαντικό. Όμως, οι νέοι μας δεν είναι τόσο καλοί στην επιχειρηματικότητα, στην επιχειρηματική διαχείριση και δεν είναι τόσο καλοί και στο μάνατζμεντ, οπότε, εκεί πέρα, υπάρχει ένα κενό. Βασικά, είναι ανυπόμονοι, έχουν τις ιδέες, θέλουν να τις υλοποιήσουν, θέλουν να τις εφαρμόσουν και δεν έχουν καμία υπομονή να ασχοληθούν με το μάνατζμεντ.

Από πού έρχεται αυτή η επιχειρηματικότητα; Είναι ένα κοινωνιολογικό - πολιτιστικό θέμα και μπορώ να αναφερθώ σε ένα - δύο πράγματα. Εμείς είμαστε ένας πολύ ανταγωνιστικός λαός. Υπάρχουν άνθρωποι από ολόκληρο τον κόσμο και αυτό βοηθά, γιατί οι διαφορές, μεταξύ των ανθρώπων, είναι αυτό που δημιουργεί και τρέφει τη δημιουργικότητα και είχαμε κάποιες πολύ βασικές αρχικές ιστορίες επιτυχίας, που αποτέλεσαν πρότυπα. Πρέπει να μετατρέψετε τις ιστορίες επιτυχίας σε πρότυπα, τα οποία θα θέλουν να αντιγράψουν οι νέοι. «Θέλω να γίνω σαν αυτόν εκεί !» Στο Ισραήλ, οι νέοι αυτοί οι επιχειρηματίες έχουν γίνει, τρόπον τινά, εθνικοί ήρωες. Είναι αυτοί που οι νέοι θέλουν να τους φτάσουν, στην κοινωνία, στον πολιτισμό, στην τηλεόραση. Είναι κάτι, που μπορεί να προωθηθεί, κάτι που οι νέοι θα θέλουν να το αντιγράψουν, θα θέλουν να φτάσουν.

Όσον αφορά τα επιχειρηματικά κεφάλαια, τα venture capitals, μπορεί να έχετε ιδέες, χρειάζεστε, όμως, χρηματοδότηση και το είδος της χρηματοδότησης, που χρειάζεστε για τις νεοφυείς επιχειρήσεις, είναι διαφορετικό από την κλασική χρηματοδότηση, που παρέχουν οι τράπεζες και τα λοιπά, διότι είναι χρήμα και πρέπει να είναι «έξυπνο χρήμα». Όταν φτάνεις στο σημείο της επιλογής, πως θα επενδυθεί, τι θα επενδυθεί, σε τι θα επενδυθεί. Το Ισραήλ είναι η νούμερο ένα χώρα στον κόσμο, αναφορικά με τις επενδύσεις επιχειρηματικών κεφαλαίων - Venture Capitals - ως ποσοστό του Α.Ε.Π. και αυτό ισχύει, εδώ και αρκετά χρόνια, οπότε, υπάρχει πάρα πολύ εμπειρία πάνω σε αυτό.

Ανέφερα, νωρίτερα, ότι μόνο το 5% των «start up» επιτυγχάνουν. Μεταξύ των νεοφυών επιχειρήσεων, που χρηματοδοτούνται από επιχειρηματικά κεφάλαια, το 9% επιτυγχάνουν. Αυτό σημαίνει ότι ξέρουν πώς να επιλέγουν και ότι εμπλέκονται με τις νεοφυείς επιχειρήσεις, άμεσα και έτσι, η πιθανότητα επιτυχίας αυξάνει, οπότε δεν είναι μόνο το χρήμα, που είναι σημαντικό, είναι το τι συνοδεύει το χρήμα από το επιχειρηματικό κεφάλαιο, κάτι το οποίο, αυξάνει την πιθανότητα επιτυχίας του εγχειρήματος.

Το τελευταίο θέμα, που θέλω να θίξω, είναι η κρατική υποστήριξη. Πριν από σαράντα χρόνια, η ισραηλινή κυβέρνηση έθεσε ένα πολύ σημαντικό ερώτημα: Τι κάνουμε από εδώ και μπρος; Δεν έχουμε φυσικούς πόρους, είμαστε μια φτωχή χώρα. Πώς θα καταφέρουμε να αναπτυχθούμε, στο μέλλον; Η απάντηση, που δόθηκε και πρόκειται για μια στρατηγική απόφαση, που ελήφθη, ήταν η εξής. Αφού δεν έχουμε φυσικούς πόρους, αλλά έχουμε καλούς επιστήμονες και καλούς ανθρώπους στα πανεπιστήμια, έχουμε καλό ανθρώπινο κεφάλαιο, δηλαδή, έχουμε καλή εκπαίδευση, ας τα μετατρέψουμε, λοιπόν, αυτά σε ένα κινητήρα ανάπτυξης.

Αυτή ήταν η απόφαση, που ελήφθη και αυτό ουσιαστικά έδωσε την ώθηση στον κλάδο αυτόν, ήταν ένα καινοτόμο concept, στις αρχές της δεκαετίας του ΄70, ενώ σήμερα, όλες οι χώρες προσπαθούν να το κάνουν αυτό. Μιλούν για καινοτομία και τα λοιπά, τότε, όμως, ήταν κάτι καινούργιο, ήταν μια τελείως πρωτότυπη σκέψη. Ποια είναι τα χαρακτηριστικά των πολιτικών καινοτομιών του Ισραήλ; Πρώτον, είναι η ουδετερότητα, δεν διαλέγουμε μόνο τους νικητές, δεν λέμε «Η βιομηχανία του μέλλοντος» ή «ο κλάδος του μέλλοντος θα είναι ο Χ», δεν το ξέρουμε αυτό, η αγορά το ξέρει. Οπότε, αφήστε την αγορά να έρθει σε σας, μην προσπαθήσετε να επιβάλλετε το δρόμο, που θα ακολουθήσει η καινοτομία. Δεν μπορούμε να το προβλέψουμε αυτό, είναι πολύ σημαντικό αυτό. Είναι πάρα πολύ δύσκολο να εφαρμοστεί αυτό, γιατί η τάση της κυβέρνησης και η τάση από την πλευρά της διοίκησης είναι πάντα να λένε στους άλλους το τι να κάνουν, οπότε το να είσαι ουδέτερος είναι πάρα πολύ δύσκολο. Σκεφθείτε ότι υπάρχουν πολλοί καθηγητές εδώ, σκεφθείτε τι γίνεται στην πανεπιστημιακή κοινότητα, κανένας δεν θα σας πει πού θα κάνετε έρευνα, εσείς ξέρετε σε τι θα κάνετε έρευνα και εσείς ξέρετε, καλύτερα. Κανένας πρόεδρος πανεπιστημίου δεν μπορεί να σας πει να κάνετε έρευνα εκεί ή σε αυτόν τον τομέα, γιατί αυτός ο τομέας είναι σημαντικός και το ίδιο συμβαίνει και με την καινοτομία.

Και κάτι άλλο: Οι πολιτικές ήταν δυναμικές και άλλαζαν διαρκώς. Γιατί; Γιατί το θέμα, το οποίο ο αντιμετώπιζαν οι πολιτικές ήταν η καινοτομία, οπότε, εξ ορισμού, η καινοτομία είναι κάτι, το οποίο αλλάζει, διαρκώς, δεν μπορεί να έχεις μια πολιτική, η οποία θα ακολουθείται και θα παραμένει η ίδια, για πάντα. Δεν είναι σαν τους φόρους, ακόμα και οι φόροι αλλάζουν, οπότε το αντικείμενο το ίδιο της πολιτικής είναι κάτι, το οποίο είναι δυναμικό. ΄Έτσι και εσείς, πρέπει να είστε δυναμικοί και το κράτος να είναι δυναμικό στις πολιτικές του.

Βασιζόμαστε και στον επιχειρηματικό κλάδο. Το 85% της έρευνας και της ανάπτυξης γίνεται από τον επιχειρηματικό τομέα, με την υποστήριξη της κυβέρνησης, αλλά γίνεται από τον επιχειρηματικό τομέα. Δεν θα μπω σε λεπτομέρειες σε αυτά, είναι κάποια από τα προγράμματα υποστήριξης, έρευνας και ανάπτυξης, υπάρχουν τέτοια προγράμματα, δεν θα μπω σε λεπτομέρειες, τώρα. Αναφέρθηκα σε όλα αυτά τα πράγματα, όμως, σε τελική ανάλυση, αυτό που χρειάζεστε, ως κοινωνία, είναι να μπορείτε να κάνετε αυτό, το οποίο λέω, δηλαδή, να απελευθερώσετε το επιχειρηματικό πνεύμα και αυτό είναι κάτι, το οποίο είναι πολύ δύσκολο να γίνει. Χρειάζεται θεσμούς, χρειάζονται ιδρύματα, τα οποία θα διαλέξουν, θα βρουν τους καλύτερους και θα τους πάνε προς την καινοτομία.

Να σας πω το εξής. Εγώ πιστεύω, πραγματικά, ότι η ανθρώπινη φύση και κάθε πληθυσμός έχει το ίδιο μερίδιο εξυπνάδας, καλών και κακών κινήτρων, δεν διαφέρουμε. Αυτό στο οποίο διαφέρουμε είναι ο βαθμός, στον οποίο η κοινωνία, μέσα από τους θεσμούς της, επιλέγει τους καλύτερους και τους ωθεί προς τη σωστή κατεύθυνση. Και το βλέπεις αυτό, το βλέπεις σε ορισμένες χώρες, σε ορισμένες χρονικές στιγμές, οι καλύτεροι ακολουθούν τη λάθος κατεύθυνση και, σε κάποιες άλλες κοινωνίες, συμβαίνει το ακριβώς αντίθετο. Αυτό το οποίο θέλω να πω είναι ότι αυτό είναι σημαντικό, είναι ένα θέμα, το οποίο πρέπει να προσέξετε πάρα πολύ, πώς να διοχετεύσετε, να κατευθύνετε τους καλύτερους προς την καλή κατεύθυνση, προς τη σωστή κατεύθυνση.

Θα πρέπει να δεχθείτε την αλλαγή. Η κοινωνία έχει να κάνει με την αλλαγή και όχι να κάνεις τα πράγματα, με τον ίδιο τρόπο, που τα έκανες στο παρελθόν. Αυτή η αλλαγή είναι μια κοινωνική νόρμα ή όχι. Εάν έχεις μια πολύ συντηρητική κοινωνία, δεν πρόκειται να καινοτομήσει. Δεν έχει σημασία πόση έρευνα και ανάπτυξη θα κάνεις, γιατί το όλο θέμα της καινοτομίας είναι η θέληση, η βούληση του να κάνεις πράγματα, με διαφορετικό τρόπο. Υπάρχει και το δημογραφικό ζήτημα, κάτι το οποίο είναι πολύ ευαίσθητο, δεν θα μπω σε λεπτομέρειες, χρειάζεσαι, όμως, νέους ανθρώπους. Οι καινοτόμοι είναι νέοι, συνήθως. Εγώ θεωρώ τον εαυτό μου νέο, αλλά έχω εγγόνια, οπότε η πιθανότητα του εγώ να καινοτομήσω είναι μικρότερη από το να καινοτομήσουν τα εγγόνια μου.

Υπάρχει και το θέμα των δεξιοτήτων. Αναφερθήκατε στη σημασία των δεξιοτήτων και πράγματι, ζούμε σε έναν κόσμο, που αλλάζει δραματικά, αναφορικά με τις απαιτούμενες δεξιότητες από τους εργαζόμενους, τους επιχειρηματίες και τους νέους. Το εκπαιδευτικό σύστημα πρέπει να είναι σε θέση να ανταποκριθεί στις ανάγκες αυτές και αυτό δεν είναι εύκολο, γιατί οπουδήποτε στον κόσμο, περιλαμβανομένου και του Ισραήλ, το εκπαιδευτικό σύστημα τείνει να είναι συντηρητικό.

Αυτό που υποστηρίζω εγώ είναι ότι το εκπαιδευτικό σύστημα θα πρέπει επίσης να καινοτομεί το ίδιο, να καινοτομεί, αναφορικά με το πώς γίνεται η διδασκαλία, τι διδάσκονται τα παιδιά και τα λοιπά. Συζητούσα με τον Υπουργό, προηγουμένως και πιστεύω, πραγματικά, ότι πρέπει να ξεκινήσετε πάρα πολύ νωρίς και να βάλετε ιδιαίτερη έμφαση στην εκπαίδευση των παιδιών από πάρα πολύ μικρά. Έχουμε κάνει πάρα πολλή δουλειά σ' αυτό, στο Ισραήλ και πιστεύω πραγματικά, ότι αν θέλεις ισότητα ευκαιριών, αυτή ουσιαστικά ορίζεται από τα πρώιμα στάδια της ζωής. Γιατί διαφορετικά, δεν θα επιτευχθεί η ισότητα ευκαιριών.

Επιτρέψτε μου να κλείσω με μερικά σχόλια και πάλι επανέρχομαι σε αυτά, που είπατε και χάρηκα πάρα πολύ που άκουσα τα σχόλιά σας.

Επαναλαμβάνουμε τις λέξεις «ανάπτυξη, μεγέθυνση». Είναι γεγονός ότι όταν κοιτάζουμε προς τα πίσω, στις περισσότερες περιπτώσεις, η ανάπτυξη δεν φτάνει προς τα κάτω και οι περισσότεροι άνθρωποι δεν ωφελούνται εξίσου από την ανάπτυξη της χώρας. Κάποιοι επωφελούνται, πάρα πολύ, αλλά οι περισσότεροι ωφελούνται πάρα πολύ λίγο από την ανάπτυξη.

Μάλιστα το Ισραήλ, είναι ένα κακό παράδειγμα και αυτό είναι κάτι, για το οποίο ντρέπομαι για τη χώρα μου, γιατί υπάρχει πολύ μεγάλη διαφορά στη χώρα, ανάμεσα στον άκρως επιτυχημένο κλάδο υψηλής τεχνολογίας, αλλά είναι μόνο το 10% του εργατικού δυναμικού, ενώ το άλλο 90% έχει μείνει πίσω, οπότε υπάρχει αυξανόμενη ανισότητα στο Ισραήλ, λόγω του γεγονότος αυτού και υπάρχουν λόγοι γι' αυτό. Το γεγονός είναι ότι ήμασταν πάρα πολύ καλοί στο να δημιουργήσουμε ένα οικοσύστημα για την καινοτομία, να επιταχύνουμε οικονομική μεγέθυνση, χάρη στην καινοτομία, αλλά δεν είμαστε καλοί στο να διανέμουμε τα οφέλη από αυτή την επιτυχία, σε ολόκληρο τον πληθυσμό. Και αυτό είναι κάτι, το οποίο πρέπει να αλλάξει, στη χώρα μου και εγώ έχω δεσμευτεί, προσωπικά, να συμβάλω στην αλλαγή αυτού.

Αυτό που θέλω να πω είναι το εξής. Σκεφτόμαστε συνέχεια, αναφορικά με την ανάπτυξη του ΑΕΠ, ξέρουμε, όμως και πιο ξεκάθαρα τώρα, ότι το ΑΕΠ δεν μετρά σωστά την ευεξία και το σημαντικό είναι η ευεξία, όχι μόνο των ατόμων, αλλά και των κοινοτήτων και δεν είναι το ίδιο. Μάλιστα, ξέρουμε ότι το ΑΕΠ, όντως μετράται, αλλά δεν αντικατοπτρίζει την ποιότητα, την κατάσταση της υγείας, την εγκληματικότητα, το περιβάλλον, τα οφέλη, τις ψηφιοποιήσεις, είναι τεράστιος ο κατάλογος.

Έχω ασχοληθεί με αυτό το θέμα, για πάρα πολλά χρόνια και στο Χάρβαρντ. Τι πρέπει να γίνει ενόψει αυτών, που μόλις είπα; Πρέπει να ακολουθήσουμε την περιεκτική ανάπτυξη, όχι απλά την ανάπτυξη. Είναι ένας όρος, ο οποίος έχει γίνει, ελαφρώς της μόδας, η «περιεκτική ανάπτυξη», αλλά το βασικό θέμα είναι ότι ότι πρέπει να εστιάσουμε και να κοιτάζουμε, όχι μόνο τα στατιστικά στοιχεία, αλλά και το πού συμβαίνει η ανάπτυξη, σε ποια κομμάτια του πληθυσμού, σε ποιες περιοχές της χώρας και η πολιτική θα πρέπει να στοχεύει, ώστε όλοι να συμμετέχουν στη διαδικασία της ανάπτυξης και όχι να έχουμε ένα κινητήρα, σε ένα σημείο και όλοι οι άλλοι να παραμένουν πίσω. Αυτό είναι κάτι, το οποίο μπορεί να επιδιωχθεί, μέσω πολιτικών.

Πρέπει να θέσουμε ποιοτικούς στόχους και αυτό είναι εφικτό. Για τρία χρόνια, ήμουν ο επικεφαλής του Εθνικού Οικονομικού Συμβουλίου στο γραφείο του Πρωθυπουργού και για πρώτη φορά, κατάφερα να πείσω την κυβέρνηση να περιλάβουν δύο επιπλέον στόχους στον κλασικό στόχο της ανάπτυξης: Την αντιμετώπιση του προϋπολογισμού και του ελλείμματος του προϋπολογισμού. Αυτοί είναι οι βασικοί στόχοι, αλλά, δυστυχώς, όταν έφυγα, οι επιπλέον στόχοι απομακρύνθηκαν. Όμως, αυτό είναι κάτι, το οποίο πρέπει να κάνουμε και νομίζω ότι εσείς στο Κοινοβούλιο μπορεί να έχετε αντίκτυπο στο να αναγκάσετε την Κυβέρνηση να υιοθετήσει και ποιοτικούς στόχους.

Όπως είπα πριν, θα πρέπει να προσπαθούμε για ισότητα ευκαιριών, ώστε κάθε άτομο να βελτιωθεί όσο γίνεται περισσότερο. Ζούμε σε έναν κόσμο, που ο πληθυσμός δεν πρόκειται να αυξηθεί, πολύ γρήγορα. Κάθε άτομο μετράει περισσότερο από ό,τι στο παρελθόν. Ζούμε περισσότερο, οπότε ο λόγος εξάρτησης έχει αυξηθεί όσον αφορά το πόσοι εξαρτώνται από τους εργαζόμενους και έτσι κάθε άτομο μετράει, έχει μεγαλύτερη αξία και πρέπει να επενδύσουμε σε αυτό, μέσω της δια βίου εκπαίδευσης και εκπαίδευσης από τα πολύ πρώιμα ηλικιακά χρόνια.

Κλείνοντας, επιτρέψτε μου να πω κάτι για τη συλλογική δράση. Όπως είπα νωρίτερα, η κουλτούρα των οικονομικών, στο δυτικό κόσμο, επικεντρώνεται στο άτομο. Αυτό έχει μια παράδοση 200 ετών και νομίζω ότι αυτό παραβλέπει το γεγονός ότι είμαστε μέλη μιας μικρής ή μεγαλύτερης κοινότητας, μιας πόλης ή μιας οικογένειας, της εκκλησίας και της χώρας. Αποφάσεις, λοιπόν, πρέπει να λαμβάνονται, όχι μόνο στο επίπεδο του ατόμου - τι κάνω εγώ ή τι κάνουν τα παιδιά μου - αλλά τι κάνει η κοινότητα και γι΄ αυτό χρειαζόμαστε κοινωνική εμπιστοσύνη.

Στα οικονομικά, μιλάμε για το απόθεμα κοινωνικού κεφαλαίου, το απόθεμα κοινωνικής εμπιστοσύνης, ως βασικού παράγοντα, που ορίζει την απόδοση της οικονομίας. Αν δεν εμπιστεύεσαι τους θεσμούς, αν δεν έχεις εμπιστοσύνη στο μέλλον, αν δεν έχεις εμπιστοσύνη ότι η χώρα θα βελτιώσει την κατάστασή της και ότι αν εσύ δουλέψεις σκληρά και άλλοι θα δουλέψουν σκληρά και όλα θα πάνε καλύτερα, αν δεν υπάρχει αυτό, τα πράγματα δεν πρόκειται να δουλέψουν. Αυτό δεν είναι κάτι, το οποίο έρχεται από πάνω, από θεϊκή παρέμβαση. Εξαρτάται από τις δράσεις μας και από το δικό μας αφήγημα. Αυτό που λέμε στον εαυτό μας, αυτό να λέμε στους άλλους και αυτό είναι εξαιρετικά σημαντικό.

Επιπλέον, χρειαζόμαστε σταθερούς θεσμούς, για να υπάρξει εμπιστοσύνη. Αν τα πράγματα αλλάζουν, διαρκώς, αν υπάρχει διαρκής αναστάτωση, δεν μπορεί να αναπτυχθεί εμπιστοσύνη. Χρειάζονται σταθεροί θεσμοί, δικαιώματα ιδιοκτησίας, ατομικά δικαιώματα καλά προσδιορισμένα. Χρειάζεται συνταγματική τάξη και είναι καλό να μιλάμε για το παρελθόν για την κρίση, την οποία περάσατε, γιατί αυτή η κρίση δημιουργεί μια πολύ μεγάλη ευκαιρία για αλλαγή και πιστεύω, πραγματικά, ότι μπορείτε να το κάνετε.

Τέλος, επιτρέψτε μου να πω το εξής. Ερχόμενος σήμερα το πρωί, με το αεροπλάνο, είναι μόλις δύο ώρες, η πτήση από το Τελ Αβίβ, στην Αθήνα. Αυτό δεν σημαίνει μόνο ότι η γεωγραφική απόσταση είναι πολύ μικρή μεταξύ μας. Έχουμε πάρα πολλά σημεία, που είναι κοινά και υπάρχει μια εγγύτητα και σε άλλες διαστάσεις. Στο γραφείο μου, στο σπίτι μου, έχω μόνο δύο εικόνες στο τραπέζι. Έχω τον υπολογιστή μου και έχω μια εικόνα του Σωκράτη και μια του Περικλή. Δεν είναι τυχαίο αυτό, γιατί όταν αναπτυσσόταν ο εξαιρετικός Αθηναϊκός Πολιτισμός, τον 5ο αιώνα π.Χ., η Παλαιά Διαθήκη είχε μόλις γραφτεί λίγο καιρό, νωρίτερα. Αυτό που μας καθοδηγεί, μέχρι σήμερα, είναι κάτι, το οποίο ξεκίνησε, σε μια απόσταση δύο ωρών πτήσης και είναι ο ηθικός κώδικας της Παλαιάς Διαθήκης και η εξαιρετική πνευματική διορατικότητα, που ξεκίνησε, από αυτήν τη χώρα.

Η πρέσβης με ρώτησε, αν θέλω να πάω στην Ακρόπολη και της είπα ότι έχω πάει πάρα πολλές φορές στην Ακρόπολη, γιατί νιώθω αυτήν την αίσθηση δέους, κάθε φορά, που βρίσκομαι εδώ. Έχουν περάσει πάρα πολλά χρόνια, όμως ο Σωκράτης και ο Περικλής είναι ακόμη στο γραφείο μου και είμαι σίγουρος ότι και άλλοι πιστεύουν ακριβώς το ίδιο.

Οι λαοί, οι οποίοι φέρουν μια τέτοια κληρονομιά, είναι λαοί, οι οποίοι μπορούν να μετατρέψουν το πνεύμα σε πραγματικό περιουσιακό στοιχείο, όχι μόνο για την ψυχή, αλλά και για την ευεξία μας. Σας ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Ο κύριος Trajtenberg είναι ένας πληθωρικός ομιλητής και τον αγαπούν οι φοιτητές του.

Θα ήθελα να παρακαλέσω τον κύριο Trajtenberg να έχουμε την εισήγησή του, για να μοιραστεί στους συναδέλφους και να αποσταλεί στα e-mail των συναδέλφων. Την εξαιρετικά πυκνή και εκφραστική εισήγησή του, χωρίς τους οικονομικούς δογματισμούς των σχολών σκέψης, που διατρέχουν τη σύγχρονη οικονομική σκηνή.

Το λόγο έχει κύριος Φωτάκης.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Θα πω λίγα λόγια και θα καλωσορίσω τον κύριο καθηγητή, την κυρία Πρέσβη, αλλά και την κυρία Hasson.

Ακούσαμε, με πολύ ενδιαφέρον, αυτά που είπε ο κύριος Trajtenberg και που ουσιαστικά, συνδέονται με ένα πολύ βασικό ζήτημα, που απασχολεί, αυτή τη χώρα και είναι το θέμα της ανάπτυξης. Αναφέρθηκε αυτό και ήταν διάχυτο στην παρουσίασή του και σε αυτά, που είπε ο κύριος Καραναστάσης, γιατί, στα αγγλικά, για την ανάπτυξη υπάρχουν δύο λέξεις. Η μία είναι αυτό που λέγεται «growth», που συνήθως συνδέεται μόνο με τα νούμερα και τους δείκτες και πολύ συχνά, με αύξηση της ανισότητας και υπάρχει και η άλλη λέξη, που σημαίνει πάλι «ανάπτυξη», που λέγεται «development», που έχει να κάνει με κλείσιμο της ψαλίδας, καλύτερη παιδεία, καλύτερη υγεία και δρόμο προς την ευδαιμονία και νομίζω ότι σε αυτό αναφέρθηκε.

Όσον αφορά στο τι γίνεται στο τοπίο της έρευνας και της καινοτομίας, στη χώρα, η Ελλάδα χαρακτηρίζεται, ακόμη, από ένα πολύ ενδιαφέρον παράδοξο. Από τη μια μεριά, υπάρχει ένα εξαιρετικό ανθρώπινο δυναμικό, Έλληνες επιστήμονες, που, πραγματικά, φέρνουν τη χώρα σε πολύ υψηλές θέσεις, στη διεθνή σκακιέρα. Θα αναφέρω ένα χαρακτηριστικό, ότι οι επιδόσεις των Ελλήνων επιστημόνων στο πρόγραμμα «Ορίζοντας 20/20» είναι στη 10η ή στην 11η θέση, όσον αφορά στην προσέλκυση πόρων και προγραμμάτων, αλλά και όλοι οι δείκτες, που έχουν να κάνουν, με δημοσιεύσεις, απήχηση και όλα τα σχετικά. Αυτή είναι η μία πλευρά, που κατατάσσει την Ελλάδα, σήμερα, με στοιχεία, που υπάρχουν στον ΟΟΣΑ, μέσα στις πρώτες 25 χώρες του κόσμου, όσον αφορά στις επιστημονικές επιδόσεις.

Από την άλλη μεριά, υπάρχει ένα ακόμη μεγάλο σημαντικό χάσμα καινοτομίας. Αν είναι 100 μονάδες η μέτρηση της καινοτομίας στην Ε.Ε., η Ελλάδα είναι γύρω στο 60, για πολλά χρόνια. Αυτό είναι, λοιπόν, το ελληνικό παράδοξο και αυτό προσπαθούμε να το αντιμετωπίσουμε, δίνοντας έμφαση στο να διαμορφώσουμε ένα νέο παραγωγικό πρότυπο για τη χώρα, που θα βασίζεται στην ένταση γνώσης, σε αυτό που λέμε «οικονομία της γνώσης» και βέβαια, το θέμα είναι πώς το κάνουμε αυτό. Έχουμε δύο πυλώνες σε αυτό. Ο πρώτος πυλώνας είναι η έρευνα, που συνδέεται με την ικανοποίηση των αναγκών της αγοράς και της κοινωνίας (demand driven). Είναι η έρευνα, που αντιμετωπίζει υπάρχοντα προβλήματα. Είναι η έρευνα, που έχει σχεδόν άμεσα αποτελέσματα και είναι ορατά τα αποτελέσματά της, μέσα σε δύο ή τρία χρόνια. Με άλλα λόγια, είναι η έρευνα, που στηρίζει την υπάρχουσα οικονομία.

Αυτός είναι ο ένας πυλώνας. Αυτός, συνήθως, αρέσει πολύ στους πολιτικούς, γιατί βλέπουν τα αποτελέσματα. Από την άλλη μεριά, υπάρχει και ένας δεύτερος πυλώνας, στον οποίο εμείς δίνουμε, επίσης πολύ μεγάλη σημασία. Είναι η έρευνα, που προέρχεται από την επιστημονική περιέργεια. Αυτό που λέμε «curiosity driven research». Είναι η έρευνα, που έχει ένα πιο μακροπρόθεσμο χαρακτήρα, έχει σωρευτικά τα αποτελέσματά της, δεν τα βλέπεις αμέσως και ουσιαστικά, είναι η έρευνα, που χτίζει το μετασχηματισμό της οικονομίας. Θέλουμε, δηλαδή και τα δύο και να στηριχθεί η υπάρχουσα οικονομία, αλλά και να μετασχηματιστεί, γιατί εκεί είναι, που υπάρχει, στο μετασχηματισμό, η εν δυνάμει μεγάλη προστιθέμενη αξία.

Αυτοί οι δύο πυλώνες διασχίζονται από τρεις οριζόντιους άξονες. Ακούστηκε προηγουμένως, το θέμα του brain drain ή του brain waste, δηλαδή, της μη απασχόλησης επιστημόνων σε αντίστοιχες δουλειές. Ο πρώτος πυλώνας έχει να κάνει με τη δημιουργία ευκαιριών. Όταν λέμε «ευκαιρίες», δεν εννοούμε μόνο νέες θέσεις εργασίας, αυτό δεν αρκεί, το τονίζω. Όσον αφορά στην επιστημονική έρευνα και όσον αφορά στο κομμάτι αυτό των επιστημόνων, που είναι εξειδικευμένοι, έτοιμοι να προσφέρουν, εκείνο που χρειάζεται είναι και η ύπαρξη νέων θέσεων εργασίας, αλλά, ταυτόχρονα, και κάτι άλλο. Πρέπει να υπάρχουν αυτοί οι θύλακες, οι οποίοι εμπνέουν. Οι θύλακες, δηλαδή, που λειτουργούν σαν πόλοι έλξης για νέους επιστήμονες είτε αυτοί βρίσκονται μέσα στη χώρα είτε βρίσκονται στο εξωτερικό, που θέλουμε να τους φέρουμε πίσω και να φτάσουμε, σε μία κατάσταση αμφίδρομης κινητικότητας, το οποίο είναι και το επιθυμητό. Κινητικότητα των επιστημόνων, αλλά όχι μονόπλευρη, όπως συμβαίνει, σήμερα. Αυτό, λοιπόν, είναι το πρώτο.

Ο δεύτερος άξονας έχει να κάνει με το εξής. Πιστεύουμε ότι η πολιτεία θα πρέπει να επεμβαίνει, να στηρίζει και να ρυθμίζει αυτά, που δεν μπορεί να κάνει ο ιδιωτικός τομέας. Και ποια είναι αυτά, που δεν μπορεί να κάνει ο ιδιωτικός τομέας; Αυτά που έχουν πολύ μεγάλο επιχειρηματικό ρίσκο. Δηλαδή, η σύμπραξη των δύο έχει να κάνει με αυτό το στοιχείο, ότι η πολιτεία παίζει έναν τέτοιο ρόλο. Παίζει ένα ρόλο και δεν υπάρχει χώρα στον κόσμο – και ο καθηγητής θα το γνωρίζει αυτό, αφού έχει κάνει πολλά χρόνια στην Αμερική – γιατί ούτε στην Αμερική, όπου ο ιδιωτικός τομέας, με τρόπο βιώσιμο, μιας και μιλάμε και για βιωσιμότητα, μπορεί να στηρίξει τέτοιου τύπου δράσεις. Για παράδειγμα, την έρευνα, με τρόπο βιώσιμο. Δεν υπάρχει ούτε στην Αμερική. Το αμερικάνικο δημόσιο έχει παίξει έναν κεντρικό ρόλο σε αυτές όλες τις καινοτομίες, που σήμερα τις θεωρούμε ότι είναι πρωτοπόρες σε αυτό που γίνεται.

Επίσης, υπάρχει και ένα τρίτο, που είναι σημαντικό, για τη χώρα μας και που βγαίνει από αυτή την οκταετή, σήμερα, κρίση. Έχει να κάνει με το γεγονός ότι η πολιτεία πρέπει να λειτουργεί σαν εμπνευστής. Σαν εμπνευστής, αναλαμβάνοντας οριζόντιες δράσεις, οι οποίες, σε ακόρεστους επιστημονικά τομείς, έχουν ένα έντονο κοινωνικό αποτύπωμα. Αυτό είναι πάρα πολύ σημαντικό, γιατί αυτή η έμπνευση είναι αυτή, που θα κινητοποιήσει την κοινωνία και ιδιαίτερα τους νεότερους, που ανέφερε και ο κ. Manuel Trajtenberg, δηλαδή, τους νεότερους επιστήμονες, τους νεότερους επιχειρηματίες, που θέλουν να αναλάβουν ρίσκα. Επομένως, υπάρχει και αυτό το θέμα της έμπνευσης και αυτή η έμπνευση για εμάς εκφράζεται, μέσα από μία σειρά ανάληψης εμβληματικών πρωτοβουλιών. Επομένως, αυτό είναι το τρίπτυχο.

Το πρώτο, λοιπόν, έχει να κάνει με τη στήριξη - capacity maintenance and capacity building - πολύ κρίσιμο σήμερα, με τη στήριξη του δυναμικού, με άλλα λόγια, τη στήριξη ανθρώπων και υποδομών. Ο δεύτερος πόλος έχει να κάνει με τη στήριξη της επιχειρηματικότητας και εδώ είναι και τα συνηθισμένα, που γίνονται, π.χ. προγράμματα, που στηρίζουν συνεργατικά έργα, μεταξύ πανεπιστημίων και ερευνητικών κέντρων και επιχειρήσεων και άλλα προγράμματα, τα οποία στηρίζουν τα τμήματα έρευνας και ανάπτυξης επιχειρήσεων. Το θεωρούμε πάρα πολύ σημαντικό, τα τμήματα έρευνας και ανάπτυξης είναι ο εγκέφαλος μιας επιχείρησης, που καθορίζει και το παρόν της και το μέλλον της. Το τελευταίο είναι τα εργαλεία. Διότι στην Ελλάδα - εδώ υπήρχε πολύ στενή συνεργασία με το Ισραήλ, η Πρέσβης το γνωρίζει αυτό, εδώ και κάμποσα χρόνια - στην Ελλάδα, υπήρχε ένα πολύ αδύναμο σύστημα στήριξης της αξιοποίησης των ερευνητικών αποτελεσμάτων, τα οποία είναι αξιοποιήσιμα.

Εδώ, λοιπόν, η Κυβέρνηση έφτιαξε, το 2016, ένα υπερταμείο συμμετοχών, το λεγόμενο Equi Fund, σε συνεργασία με το Ευρωπαϊκό Ταμείο Επενδύσεων, το οποίο, αφενός μπορεί να πάρει ένα από τα ταμεία, το λεγόμενο innovation window, παράθυρο καινοτομίας, παίρνει ιδέες από το ερευνητικό οικοσύστημα, που είναι αξιοποιήσιμες, εφόσον το επιθυμούν και τις κάνει start ups. Στηρίζει επιχειρήσεις καινοτόμες, στο πρώιμο στάδιο, είναι το early states, ένα δεύτερο ταμείο και βέβαια, κατόπιν, στο τρίτο στάδιο, Growth, όπως λέμε στο στάδιο της ανάπτυξης. Επομένως, υπάρχει και αυτό το εργαλείο, διότι αυτό το ταμείο είναι προσαρμοσμένο στο οικονομικό περιβάλλον, το οποίο έχει προκύψει από την κρίση, που έχει αντιμετωπίσει η χώρα, σε όλα αυτά τα χρόνια.

Τα συνηθισμένα V SIS δεν μπορεί να εκπληρώσουν αυτό. Nα το πω κάπως πιο λαϊκά, θέλουν τη σιγουριά, είναι «σιγουρατζίδικα», θέλουν επενδύσεις σε πράγματα, τα οποία είναι πολύ σίγουρα, ενώ όταν μιλάμε για επιστημονική έρευνα, το ανέφερε και ο Καθηγητής, έχουμε μεγάλο ρίσκο, γύρω στο 5%, στο Ισραήλ, εδώ είναι και μικρότερο. Βέβαια, εδώ είναι και ένα θέμα κουλτούρας. Θα πρέπει να μάθουμε να αποτυγχάνουμε, χωρίς να δαιμονοποιούμε την αποτυχία. Αυτό είναι κάτι εκ των πραγμάτων.

Αυτό είναι λίγο – πολύ, θα έλεγα και συνολικά εκείνο, που θέλουμε να κάνουμε, γενικά σαν χώρα και πιστεύω ότι σε αυτό θα υπάρχει και μια συνέχεια. Ουσιαστικά, θα πρέπει να απελευθερώσουμε τις δυνάμεις, που υπάρχουν, ούτως ώστε αυτό το χάσμα καινοτομίας, που υπάρχει, το παράδοξο αυτό, να εκλείψει. Έχουμε το δυναμικό, ξέρουμε πού πάσχουμε, αυτό προσπαθούμε να γεφυρώσουμε. Σας ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ τον κ. Υπουργό και για την πειθαρχία στο χρόνο.

Το λόγο έχει ο κ. Δουζίνας.

ΚΩΝΣΤΑΝΤΙΝΟΣ ΔΟΥΖΙΝΑΣ: Αγαπητέ Manuel, καλώς ήρθες στο ελληνικό Κοινοβούλιο. Είναι μεγάλη τιμή και χαρά να σας συναντώ εδώ, όπως σας συνάντησα στην Κνέσετ και σε άλλα μέρη της Ευρώπης. Για εμάς, νομίζω και για τους πανεπιστημιακούς και πολιτικούς, που μίλησαν, ήδη, ο Manuel Trajtenberg αποτελεί ένα πρότυπο, ένα μοντέλο, δημόσιου διανοούμενου, κοινωνικού επιστήμονα και πολιτικού. Είναι πάντα μια δύσκολη μετάβαση από το πανεπιστήμιο στην πολιτική, την οποία o Manuel την έκανε με τόσο επιτυχημένο τρόπο.

Θα ήθελα να προσθέσω δυο μικρά περιστατικά από την πρόσφατη ζωή του Manuel, τα οποία θα δώσουν μια καλύτερη εικόνα για τον άνθρωπο αυτόν.

Σήμερα, έχουμε την Ημέρα της Γυναίκας. Το Δεκέμβριο του 2016, ορισμένα φανατικά στοιχεία της ισραηλινής κοινωνίας προσπάθησαν να αποτρέψουν μια σειρά από γυναίκες, με κοντές φούστες, να μπουν στη Βουλή. Μια από τις συνεργάτιδές του ήταν από αυτές που προσπάθησαν να τις αποτρέψουν να μπουν - και o Manuel έβγαλε όλα του τα ρούχα, μέχρι τα εσώρουχα και τους είπε «Μια μέρα θα μας βάζετε όλους να φοράμε μπούργκες !». Νομίζω είναι χαρακτηριστικό. Μπορεί να το επιβεβαιώσει ή να πει οτιδήποτε.

Το δεύτερο είναι ότι πριν από μερικούς μήνες, τον Οκτώβριο, πέρυσι, όταν δήλωσε ότι παραιτείται, ενώ ήταν δυο χρόνια Βουλευτής, το έκανε, για να μπορέσει να ασχοληθεί με τον προγραμματισμό ενός μεγάλου οράματος κοινωνικού και οικονομικού για το μέλλον του Ισραήλ. Νομίζω ότι αυτά που μας είπε, σήμερα, μπαίνουν σε αυτή τη λογική. Με αυτήν την έννοια, ο Manuel Trajtenberg είναι ένας διανοούμενος του μέλλοντος. Θυμάμαι ότι όταν ο Λούλα έγινε Πρόεδρος, διόρισε τον Καθηγητή Roberto Mangabeira Unger, τον οποίο είχε συναντήσει στο Χάρβαρντ, όπως τον είχα συναντήσει κι εγώ, ως Υπουργό, για τα επόμενα 50 χρόνια, όχι για τα επόμενα 5 – 10 χρόνια. Αυτό είναι το οποίο κάνει ο διανοούμενος του μέλλοντος, ο άνθρωπος, που τόσο αρμονικά, συνδυάζει την πολιτική και την επιστήμη.

Έκανε ο Manuel Trajtenberg, στην εξαιρετικά ενδιαφέρουσα ομιλία του, μια σύγκριση μεταξύ Ελλάδος και Ισραήλ και προφανώς, τα στοιχεία ήταν καταιγιστικά εναντίον μας. Εμείς οι Έλληνες είμαστε ένας μεγάλος λαός, με πολύ μεγάλη παράδοση και δυναμισμό, αλλά έχουμε ένα κουρασμένο κράτος. Εσείς οι Εβραίοι είσαστε ένας πολύ μεγάλος λαός, με τεράστια δυναμική και βέβαια, βγαίνετε και από το τεράστιο τραύμα του Ολοκαυτώματος, αλλά έχετε ένα δυναμικό κράτος.

Ένα κράτος, το οποίο μιλάει για τα δύο, που είπες στο τέλος, αγαπητέ Manuel, στη δυναμικότητα και ενεργητικότητα του νέου, του high tech εργάτη και τα λοιπά, αλλά και της κοινωνίας, της κοινότητας, της συλλογικότητας και αυτό είναι κάτι που πρέπει να πετύχουμε.

Θέλω να πω δύο κουβέντες, όμως, γιατί, αυτή τη στιγμή, όλα αυτά, που μας είπες, μπαίνουν σε μια τεράστια αλλαγή εποχής. Από αυτό που λέγαμε «βιομηχανικό καπιταλισμό» σε αυτό που λέμε τον «ύστερο καπιταλισμό», τον καπιταλισμό της γενικής διάνοιας ή της άυλης παραγωγής. Η έννοια της γενικής διάνοιας, δημιούργημα του 19ου αιώνα, αναφέρεται στη διαδικασία και το προϊόν της συλλογικής γνώσης, διάνοιας, επικοινωνίας και σκέψης. Στο βιομηχανικό καπιταλισμό, αυτή η γενική διάνοια ήταν ενσωματωμένη στις μηχανές. Η τεχνολογία έμπαινε στις μηχανές και ήταν αυτή ενσωματωμένη, ως νεκρό κεφάλαιο και ως παλιά τεχνολογία.

Σήμερα, αυτό που λέμε «γενική διάνοια» είναι ενσωματωμένο στις ζωές μας, δεν είναι πια στις μηχανές. Αυτή είναι η μεγάλη αλλαγή προς την 4η βιομηχανική επανάσταση, για την οποία μιλάει ο κ. Φωτάκης, ότι η γενική διάνοια, δηλαδή, η επιστήμη, η νοητική εργασία, η δικτύωση, οι ιδέες, οι λέξεις, τα συναισθήματα, έχουν αποκτήσει υλική πραγματικότητα. Δουλεύει πάρα πολύς κόσμος, ακριβώς, χρησιμοποιώντας πράγματα τώρα, τα οποία είναι διαδεδομένα σε όλη την κοινωνία και βέβαια, κυρίως τώρα, στις νεότερες γενιές. Αυτό είναι «ο ύστερος καπιταλισμός της γενικής διάνοιας.»

Και αυτό, όμως, έχει ορισμένα αποτελέσματα, τα οποία δεν είναι όλα εξαιρετικά θετικά.

Το ένα είναι ότι επειδή ακριβώς έχει καταστραφεί ή απισχνανθεί ο πρωτογενής και ο δευτερογενής τομέας, έχουμε περάσει μια εποχή, στην οποία υπάρχει πια συστημική ανεργία, μόνιμη ανεργία ή νέες δουλειές, που δημιουργούνται, σε αυτό το νέο οικονομικό πλαίσιο, είναι part time, είναι flexible, είναι mini jobs, είναι zero out contracts. Έχουμε, δηλαδή, από τη μια πλευρά αυτή την τεράστια άνοδο της τεχνολογίας, η οποία έχει γίνει κομμάτι του ποιος είναι ο καθένας. Mε το κινητό που κρατάμε, έχω γίνει hybrid, έχω γίνει ένας σαν “ζόμπι”, το οποίο είναι κομμάτι του ποιος είμαι.

Έχουμε, λοιπόν, αυτή την ανάπτυξη, αλλά από την άλλη πλευρά, επειδή ακριβώς η ανισότητα για την οποία μίλησες, αγαπητέ Manuel, δεν έχει επιτρέψει να περάσουν ο καρπός αυτής της εν δυνάμει τεράστιας οικονομικής ανάπτυξης, σε όλο τον κόσμο, έχουμε καταλήξει σε κοινωνίες, στις οποίες η ανισότητα ανεβαίνει και, από την άλλη πλευρά, έχουμε τεράστια ανεργία. Αυτό συνδυάζεται με την αυτοματοποίηση. Αυτό συνδυάζεται με τη μεταφορά του πρωτογενούς και δευτερογενούς τομέα, στην Ανατολή από τη Δύση. «Αυτοματοποίηση», το λέω, η «οικονομία του check in και του check out.». Όλοι μας, τώρα, όταν θέλουμε να κάνουμε check in, το κάνουμε on line. Και σε όλη τη Δυτική Ευρώπη, την Αγγλία, που ξέρω εγώ καλύτερα, αλλά και το Ισραήλ, όταν πάτε στο σουπερμάρκετ, σιγά - σιγά φεύγουν οι υπάλληλοι από το ταμείο και κάνεις το check out και πληρώνεις με την κάρτα. Έτσι, λοιπόν, έχουμε αυτόν το συνδυασμό της τεράστιας ανάπτυξης της νέας βιομηχανικής επανάστασης και ταυτόχρονα, της συστημικής ανεργίας. Και εκεί είναι που έρχονται οι ιδέες, που μας λέει ο Manuel, σε εφαρμογή. Διότι, το σύστημα παιδείας, το οποίο έχουμε και βέβαια, στην Ελλάδα, αλλά γενικότερα, σε πολλά μέρη της Δυτικής Ευρώπης, λιγότερο στο Ισραήλ, παραμένει ακόμα εγγεγραμμένο σε έναν τρόπο κοινωνικής και οικονομικής οργάνωσης, που είναι κεντροποιημένος, ο οποίος προσπαθεί να μάθει ορισμένες γνώσεις. Να δώσει, όχι αυτές τις δεξιότητες, τα skills, για τις οποίες μίλησε, τη δυνατότητα της δικτύωσης, αυτά τα οποία τα παιδιά τα μαθαίνουν κανονικά στη ζωή τους, αλλά όχι σαν επίσημη παιδεία.

Και εδώ είναι η μεγάλη πρόκληση, που έχουμε, όλες οι κοινωνίες και κυρίως αυτοί, που ασχολούνται, με την παιδεία. Σε όλα τα επίπεδα, από το νηπιαγωγείο μέχρι το πανεπιστήμιο και μετά στα μεταπτυχιακά, ακριβώς, να απαντήσουμε σε αυτή τη μεγάλη πρόκληση, η οποία ήδη υπάρχει, κοινωνικά και οικονομικά, αλλά δεν την έχει ακολουθήσει το κράτος, πολλά κράτη και πολλές εκπαιδευτικές πολιτικές.

Και να τελειώσω με μια κουβέντα μόνο. Είπε ο Manuel ότι πρέπει να υπάρξει «equality of opportunities» και βέβαια, μίλησε για τη μείωση της απαράδεκτης ανισότητας.

Εκεί είναι το μόνο κριτικό σημείο, αλλά εμείς, σαν πανεπιστημιακοί, την κριτική την καταλαβαίνουμε. Όταν είσαι πανεπιστημιακός, το μόνο που καταλαβαίνεις είναι ότι κάποιος θα σε κριτικάρει και ελπίζεις ότι θα κερδίσει το καλύτερο επιχείρημα, αν είναι το δικό σου. Στην πολιτική, δεν είναι απαραίτητο ότι ισχύει αυτό, αλλά σε εμάς είναι.

Εάν δεν υπάρξει το equality of opportunity, είναι ισότης στο input side, εγώ νομίζω ότι χρειαζόμαστε equality και στο output side. Δηλαδή, όχι απλώς ισότητα ευκαιριών, αλλά μια προσπάθεια να αρχίσουμε να εξισώνουμε και τα αποτελέσματα της κοινωνικής και πολιτικής διαδικασίας και βέβαια, της παιδείας, η οποία είναι απαραίτητη, για να γίνει αυτό. Αν αρχίσει να συμβαίνει αυτό, τότε, πραγματικά, θα αρχίσουμε να καταλαβαίνουμε κάτι, που το είχαμε ξεχάσει, δυστυχώς, όχι όλοι μας, αλλά οι κυρίαρχες ελίτ της Ευρώπης. Το είπατε και με αυτό θέλω να τελειώσω, ότι «εγώ είμαι εγώ, επειδή υπάρχεις εσύ και επειδή εσύ έχεις έρθει, πριν από μένα.». Δηλαδή, ότι η κοινότητα, η συλλογικότητα, η μάνα που με γέννησε και με είπε, όπως με είπε και μου έδωσε τη γλώσσα, η κοινωνία, που μου έδωσε τη γλώσσα και μου έδωσε τη δυνατότητα να είμαι αυτός, που είμαι, έχει τουλάχιστον την ίδια αξία όσο και το άτομο. Δεν ζούμε σε κάποιο απομονωμένο νησί, δεν γεννιόμαστε σε έναν πόλεμο όλοι εναντίον όλων, όπως λένε ορισμένες ιδεολογίες. Γεννιόμαστε σε οικογένειες, σε γειτονιές, σε κοινότητες και αυτό είναι μια μεγάλη υποχρέωση, που έχουμε, βοηθώντας, βέβαια, και το άτομο, την επιχειρηματικότητα, όλα αυτά που είπατε, να ξαναχτίσουμε τη λογική των κοινοτήτων, που προφανώς, υπάρχει και στην εβραϊκή παράδοση και στην ελληνική.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ τον κ. Δουζίνα. Η συζήτηση γίνεται ακόμα πιο ενδιαφέρουσα για την ανθρωπιστική διάσταση και της ανάπτυξης και της αγωγής της σκέψης στη ζωή.

Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ: Κυρία Πρέσβη, αξιότιμε κύριε Καθηγητά, εκ μέρους της Αξιωματικής Αντιπολίτευσης σας ευχαριστούμε πολύ, που είστε εδώ, σήμερα μαζί μας, για μια εξαιρετικά ενδιαφέρουσα συζήτηση, σχετικά με τη σύνδεση της βιώσιμης ανάπτυξης με την εκπαίδευση και την καινοτομία. Ευχαριστούμε για τα ιδιαιτέρως εμψυχωτικά σας λόγια, σχετικά με την οικονομική κατάσταση, στην οποία βρίσκεται η χώρα μας και τις προοπτικές, προκειμένου η χώρα μας να ακολουθήσει το παράδειγμά σας και να ανακάμψει, γρήγορα.

Κύριε Καθηγητά, η βιώσιμη ανάπτυξη αποτελεί έννοια - κλειδί και συνιστά τη μέγιστη πρόκληση για όλη την ανθρωπότητα. Στόχος είναι η ικανοποίηση των αναγκών της παρούσης γενιάς, με μακροπρόθεσμα οικονομικά, κοινωνικά και περιβαλλοντικά οφέλη. Μάλιστα, στην Ειδική Σύνοδο του Ο.Η.Ε., το 2015, στη Νέα Υόρκη, υιοθετήθηκαν 17 ολοκληρωμένοι και αδιαίρετοι στόχοι της βιώσιμης ανάπτυξης. Ανάμεσα σε αυτούς τους 17 στόχους, ήταν και η εκπαίδευση και η καινοτομία. Αναφέρω, ενδεικτικά, όσον αφορά στην εκπαίδευση, ότι αναφέρθηκε στην Ειδική Σύνοδο του Ο.Η.Ε. ότι διασφαλίζουμε την ελεύθερη, ισότιμη και ποιοτική εκπαίδευση, προάγοντας ευκαιρίες δια βίου μάθησης για όλους και όσον αφορά στην καινοτομία, δημιουργούμε ανθεκτικές υποδομές, προάγουμε την ανοιχτή και βιώσιμη βιομηχανοποίηση και ενθαρρύνουμε την καινοτομία.

Ξεκινώντας από την εκπαίδευση, νομίζω ότι όλοι συμφωνούμε ότι βιώσιμη εκπαίδευση δεν μπορεί να επιτευχθεί, ελλείψει ποιοτικής ουσιαστικής εκπαίδευσης για όλους και ευκαιρίες δια βίου μάθησης και ενθάρρυνσης της καινοτομίας. Παλιότερα, υπήρχε ένας στόχος, που έλεγε, να έχουν όσο το δυνατόν περισσότεροι άνθρωποι στον πλανήτη πρόσβαση στην εκπαίδευση. Πλέον, τα στοιχεία δείχνουν ότι το ποσοστό των παιδιών, που λαμβάνουν κάποια εκπαίδευση, αγγίζει το 91%. Από αυτό το 91%, όμως, το 56% από τα παιδιά αυτά δείχνει ότι τελικά, δεν θα μάθουν να διαβάζουν και να γράφουν ούτε θα αποκτήσουν κάποια δεξιότητα, παρότι έχουν φοιτήσει σε κάποιο σχολείο. Άρα, η έμφαση πλέον μετατίθεται, αφενός στην ποιότητα της παρεχόμενης εκπαίδευσης και αφετέρου στην ανταπόκριση της σε ατομικές και κοινωνικές ανάγκες των μαθητών.

Περνώντας στην καινοτομία, η βιώσιμη οικονομική ανάπτυξη, σε προηγμένες χώρες, βασίζεται, σε πολύ μεγάλο βαθμό, στην τεχνολογική πρόοδο και την καινοτομία και αυτό το ξέρετε πολύ καλύτερα από εμάς.

Συμβαίνει, επειδή οι κλάδοι της οικονομίας, που αξιοποιούν την καινοτόμο σκέψη, μπορούν πιο εύκολα να μετατρέψουν τις παγκόσμιες οικονομικές, κοινωνικές και περιβαλλοντικές προκλήσεις σε ευκαιρίες για ανάπτυξη, με νέα βιώσιμα προϊόντα και υπηρεσίες, που, εν τέλει, θα επιτύχουν και μια βελτίωση της ανταγωνιστικότητας. Τα προϊόντα και οι υπηρεσίες καινοτομίας δημιουργούν στις περισσότερες περιπτώσεις μεγάλη προστιθέμενη αξία, σε μια οικονομία και, κατά κανόνα, προσφέρουν πολλές και καλά αμειβόμενες θέσεις εργασίας.

Κύριε Καθηγητά, άκουσα, με μεγάλο ενδιαφέρον, ότι στη χώρα σας - και πρέπει να είστε περήφανοι γι' αυτό - οι δαπάνες για την έρευνα και την ανάπτυξη αντιστοιχούν, αν συγκράτησα καλά το νούμερο, στο 4,3% του Α.Ε.Π. της χώρας και αυτό είναι πραγματικά εντυπωσιακό μέγεθος. Είναι, αν δεν κάνω λάθος, διπλάσιο από το μέσο όρο της Ευρώπης. Δυστυχώς, η χώρα μας δεν βρίσκεται εκεί. Οι δαπάνες για έρευνα και ανάπτυξη, στη χώρα μας, το 2015, ήταν κάτω από το 1%, στο 0,96% του Α.Ε.Π. και όπως φαίνεται, παρότι - και συμφωνώ με αυτό, που είπε, προηγουμένως, ο κ. Υπουργός - έχουμε εξαιρετικής ποιότητας επιστημονικό δυναμικό, εξαιρετικά πανεπιστήμια, εξαιρετικά ερευνητικά κέντρα, εξαιρετικούς ερευνητές, δυστυχώς, η Ελλάδα, ως χώρα, στηρίζεται ελάχιστα, αυτή τη στιγμή, στους εξωστρεφείς και δυναμικούς κλάδους της καινοτομίας και της εκπαίδευσης και προσωπικά θεωρώ ότι μια από τις μεγαλύτερες παθογένειες του συστήματος ανώτατης εκπαίδευσης, στην Ελλάδα, είναι η αδυναμία σύνδεσης της εκπαίδευσης με την αγορά εργασίας και η αδυναμία ανταπόκρισης, στις σύγχρονες ανάγκες της οικονομίας και της κοινωνίας.

Κυρίες και κύριοι, είμαστε εδώ, σήμερα, για να συζητήσουμε προτάσεις, λύσεις και καλές πρακτικές και η χώρα σας συνιστά φωτεινό παράδειγμα για πολλές πρακτικές, που αφορούν στην έρευνα, που αφορούν σε συνεργασίες, μεταξύ πανεπιστημιακών ιδρυμάτων και νεοφυών επιχειρήσεων, τις λεγόμενες startups, θέματα, τα οποία έχουμε συζητήσει, εκτενώς και με την Πρέσβη σας, στην Ελλάδα, θέματα, τα οποία, πραγματικά, μας ενδιαφέρουν πάρα πολύ και τρόπους, κατά τους οποίους μπορούμε και να ενισχύσουμε, θα έλεγα, τη συνεργασία των δύο χωρών και στον τομέα της έρευνας και της καινοτομίας. Και όταν μιλάμε για λύσεις - και σας άκουσα με μεγάλη προσοχή - σαφώς και στο δικό μας μυαλό είναι πώς θα συνδέσουμε καλύτερα την έρευνα και την εκπαίδευση, με τις νέες απαιτήσεις της παραγωγικής διαδικασίας, πώς θα δώσουμε κίνητρα συνεργασίας μεταξύ πανεπιστημίων και επιχειρήσεων και δη νεοφυών επιχειρήσεων, των startups, πώς θα αξιοποιήσουμε καλύτερα και θα διευρύνουμε χρηματοδοτικά εργαλεία, πώς θα επεκτείνουμε τον ψηφιακό γραμματισμό σε όλο τον πληθυσμό.

Και εδώ θα ήθελα να κλείσω με το εξής. Άκουσα μια διαπίστωσή σας, με πάρα πολύ μεγάλο ενδιαφέρον και είδα και τον κ. Υπουργό, ο οποίος, σε μεγάλο βαθμό, έδειχνε να συμφωνεί με τις προτάσεις σας και αναρωτιέμαι, εάν συμφωνεί και σε μια, που αναφέρατε, συγκεκριμένα. Είπατε, αν δεν κάνω λάθος, ότι στο Ισραήλ συνδέεται η χρηματοδότηση των ιδρυμάτων με την αξιολόγηση, με τις επιδόσεις, δηλαδή, του ιδρύματος αυτού. Αυτό είναι κάτι, το οποίο και εμείς πρεσβεύουμε. Θεωρούμε ότι σε κάποιο βαθμό θα πρέπει να συνδεθεί η χρηματοδότηση των ιδρυμάτων με τις επιδόσεις των ιδρυμάτων αυτών. Είναι μια πρόταση, που κάνουμε στο δημόσιο διάλογο και πολύ θα ήθελα να πείσετε και τον Υπουργό, ενδεχομένως, να συμφωνήσει μαζί σας.

Κύριε Καθηγητά, ευχαριστούμε πάρα πολύ και πάλι για τις πολύ γόνιμες σκέψεις σας, οι οποίες μας δίνουν αφορμή για διάλογο.

Στο σημείο αυτό ο Προεδρεύων των Επιτροπών έκανε τη β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Ακριώτης Γιώργος, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Κατσαβριά – Σιωροπούλου Χρυσούλα, Ιγγλέζη Αικατερίνη Κωνσταντινέα ς Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Βαρδάκης Σωτήρης, Ριζούλης Ανδρέας, Σεβαστάκης Δημήτριος, Ανδριανός Ιωάννης, Αντωνίου Μαρία, Βλάσσης Κωνσταντίνος, Κέλλας Χρήστος, Κεραμέως Νίκη, Κεφαλογιάννη Όλγα, Κουκοδήμος Κωνσταντίνος, Κουτσούμπα Ανδρέα, Ράπτη Ελένη, Στύλιος Γεώργιος, Γρηγοράκος Λεωνίδας, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης και Μαυρωτάς Γεώργιος.

Από την Ειδική Μόνιμη Επιτροπή Έρευνας και Τεχνολογίας, παρόντες ήταν οι Βουλευτές κ.κ.: Ακριώτης Γεώργιος, Μιχαηλίδης Ανδρέας, Πάλλης Γεώργιος, Δημητριάδης Δημήτριος, Καΐσας Γεώργιος, Καραναστάσης Απόστολος, Κάτσης Μάριος, Μιχελογιαννάκης Ιωάννης, Μπαλτάς Αριστείδης, Παπαδόπουλος Νικόλαος, Παραστατίδης Θεόδωρος, Κυρίτσης Γεώργιος, Γκιόλας Ιωάννης, Σπαρτινός Κωνσταντίνος, Αντωνίου Μαρία, Ασημακοπούλου Άννα – Μισέλ, Γιαννάκης Στέργιος, Δαβάκης Αθανάσιος, Κατσανιώτης Ανδρέας, Κεραμέως Νίκη, Μπούρας Αθανάσιος, Κωνσταντινόπουλος Οδυσσέας, Τζελέπης Μιχάλης, Κατσίκης Κωνσταντίνος, Σαρίδης Ιωάννης και Μαυρωτάς Γεώργιος.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ την εκπρόσωπο της Ν.Δ., την κυρία Κεραμέως, για την εισήγησή της και αν γινόταν αυτό, θα έπρεπε τα ελληνικά πανεπιστήμια να τύχουν πολύ υψηλής χρηματοδότησης, γιατί στην εξωτερική αξιολόγηση παίρνουν πάρα πολύ καλές κριτικές.

Ο κ. Υπουργός έχει το λόγο.

ΚΩΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Αν κατάλαβα καλά, η κυρία Κεραμέως είπε ότι συμφωνώ με τον κ. Καθηγητή. Έχει ένα ενδιαφέρον ότι ξέρετε σε ποια συμφωνώ, χωρίς να πω τίποτα. Οπότε, είναι ένα χαρακτηριστικό του ελληνικού Κοινοβουλίου αυτό, ότι συνεννοούμαστε και σιωπηλά, πέρα από τον έλλογο λόγο !

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Καταλαβαίνουν νομίζω οι επισκέπτες μας το κλίμα διαλόγου, που υπάρχει στο ελληνικό Κοινοβούλιο και τις επινοήσεις, που χρησιμοποιούν οι πολιτικές δυνάμεις. Αυτό εξάλλου κάνει πολύ ενδιαφέρουσα την ελληνική πολιτική σκηνή.

Το λόγο έχει ο κ. Κατσίκης.

ΚΩNΣΤΑΝΤΙΝΟΣ ΚΑΤΣΙΚΗΣ: Ευχαριστώ, κύριε Πρόεδρε. Αξιότιμοι κύριοι Υπουργοί και εκλεκτοί προσκεκλημένοι, κυρίες και κύριοι συνάδελφοι, θα ήθελα, μέσα από αυτή τη σύντομη τοποθέτησή μου, να ευχαριστήσω θερμά τον κ. Manuel Trajtenberg για την εδώ παρουσία του και για την ενημέρωση, την οποία μας έκανε, από την οποία απορρέουν πολλά θετικά στοιχεία, τόσο για την ελληνική οικονομία, αλλά και ακόμη για το θέμα, που συζητάμε, σήμερα, την ανάπτυξη, την καινοτομία και την εκπαίδευση.

Είναι γεγονός πως η εκπαίδευση, με κύριο προσανατολισμό την αειφόρο ανάπτυξη, έχει στόχο την αλλαγή της νοοτροπίας, απέναντι στον τρόπο ζωής, που είχαμε μέχρι πρότινος, εστιάζοντας στη μικρότερη δυνατή επιβάρυνση του πλανήτη, αλλά και στη χρηστή διαχείριση των πεπερασμένων φυσικών πόρων, προκειμένου να εδραιωθούν στέρεες βάσεις για τις μελλοντικές γενεές.

Ο κόσμος μας, σήμερα, αλλάζει, με μεγάλες ταχύτητες, ως αποτέλεσμα διάχυσης της γνώσης και της πληροφορίας, μέσα από την ψηφιακή τεχνολογία. Το γεγονός αυτό εντείνει, ωστόσο, τις διαφορές μεταξύ των κοινωνιών, που δύνανται να ακολουθήσουν την ταχύτατη μετεξέλιξη, που συντελείται και όσων υστερούν σε υποδομές και γνώση.

Μέσα σε αυτή την ατμόσφαιρα, η καινοτομία και η ψηφιακή γνώση οφείλουν να γεφυρώσουν το χάσμα, που τείνει να διαμορφωθεί, μεταξύ των αναπτυγμένων και των αναπτυσσόμενων οικονομιών, πόσο μάλλον μεταξύ αναπτυγμένων και υποανάπτυκτων οικονομιών, ανά τον κόσμο. Προκειμένου να αντιμετωπιστούν στο μέλλον ζητήματα βιωσιμότητας, οι κοινωνίες πρέπει να γίνουν ευέλικτες, προσαρμοστικές και ανθεκτικές.

Σε αυτό το παγκόσμιο πλαίσιο, η ιδέα της βιωσιμότητας για τη διασφάλιση της ποιότητας ζωής, κυρίως, της ισότητας μεταξύ των σημερινών και των μελλοντικών γενεών και της περιβαλλοντικής υγείας, έχει αποκτήσει ευρεία διεθνή αναγνώριση.

Η Ατζέντα 2030, για τη βιώσιμη ανάπτυξη του Οργανισμού Ηνωμένων Εθνών, εκφράζει την πολιτική βούληση ηγετών από όλο τον κόσμο, για την απαλλαγή της ανθρωπότητας από τη φτώχεια, την εξασφάλιση ενός υγιούς πλανήτη για τις μελλοντικές γενεές και την οικοδόμηση κοινωνιών, χωρίς αποκλεισμούς, με στόχο την αξιοπρεπή διαβίωση όλων. Οι κυβερνήσεις καλούνται να δημιουργήσουν τις συνθήκες, που θα επιτρέπουν στους πολίτες να έχουν ποιοτικότερες θέσεις εργασίας, διασφαλίζοντας τη βελτίωση της ποιότητας ζωής, μέσα από τη μικρότερη δυνατή υποβάθμιση και ρύπανση του περιβάλλοντος.

Η έρευνα και η καινοτομία αποτελούν προτεραιότητες της Ε.Ε. και των εθνικών προϋπολογισμών των κρατών - μελών. Στην Ελλάδα, το 2016, η Ε.Ε. χρηματοδότησε ερευνητικά έργα ύψους πάνω από 207 εκατ. ευρώ, γεγονός που καταδεικνύει την υψηλή ανταγωνιστικότητα του ελληνικού οικοσυστήματος καινοτομίας, αποτελούμενου από επιχειρήσεις, Ανώτατα Εκπαιδευτικά Ιδρύματα, Υπουργεία, περιφερειακές και τοπικές Δομές Αυτοδιοίκησης.

Η διάχυση της γνώσης και της τεχνολογίας, η συνεργασία, η υποστήριξη του ανθρώπινου ερευνητικού δυναμικού και η ενδυνάμωση των υποδομών, υπό την εποπτεία και το συντονισμό της Γενικής Γραμματείας Έρευνας και Τεχνολογίας, διαφυλάσσει και ενισχύει τη βιωσιμότητα του οικοσυστήματος αυτού, με τελικό στόχο, τη δημιουργία ανταγωνιστικών συνθηκών ανάπτυξης. Παράλληλα, η ελληνική Κυβέρνηση στηρίζει έμπρακτα το αξιόλογο ερευνητικό έργο, που επιτελείται, στην Τριτοβάθμια Εκπαίδευση.

Η συμμετοχή σε διεθνή ερευνητικά προγράμματα, η συνεργασία ακαδημαϊκών φορέων με παγκόσμιας εμβέλειας ερευνητικούς οργανισμούς και ανώτατα ιδρύματα, κινείται προς τη σωστή κατεύθυνση και αποδίδει πολλαπλασιαστικά οφέλη. Οι επιστήμονές μας διαπρέπουν διεθνώς, παρά τις δυσκολίες, που αντιμετωπίζει, εδώ και χρόνια, η ελληνική κοινωνία. Η ελληνική πολιτεία γνωρίζει πως, με την υποστήριξη και την περαιτέρω ενίσχυση του οικοσυστήματος έρευνας και καινοτομίας, έχουμε τη δυνατότητα να συγκρατήσουμε τις νέες και τους νέους στον τόπο μας και αυτό είναι πολύ σημαντικό για εμάς, αξιοποιώντας το επιστημονικό δυναμικό της χώρας, κατά τον καλύτερο δυνατό τρόπο.

Σε κάθε περίπτωση, οι διεθνείς διακρίσεις των φοιτητών των ελληνικών πανεπιστημίων αποτελούν φωτεινό παράδειγμα αριστείας και δημιουργούν σε όλους μας την υποχρέωση να στηρίξουμε τις δομές έρευνας και καινοτομίας, ακόμη πιο σθεναρά, οικοδομώντας στέρεα θεμέλια βιώσιμης ανάπτυξης. Με αυτά, λοιπόν, τελειώνω, κύριε Πρόεδρε. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ τον κ. Κατσίκη.

Πρέπει να επισημάνω ότι η συνεργασία Ελλάδας – Ισραήλ, στον τεχνολογικό τομέα, έχει προχωρήσει πολύ και με την τριμερή Ελλάδας – Κύπρου – Ισραήλ, που, τουλάχιστον, εγώ συμμετέχω και νομίζω απολύτως ενεργά και το Υπουργείο.

Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Ευχαριστώ, κύριε Πρόεδρε. Θα ήθελα και εγώ, με τη σειρά μου, να ευχαριστήσω τον κ. Trajtenberg, να καλωσορίσω τον ίδιο, αλλά και την Πρέσβη. Σας ευχαριστούμε, κύριε Trajtenberg, για την εμπνευσμένη ομιλία σας.

Ισραήλ και Ελλάδα έχουν αρκετά κοινά σημεία, σαν χώρες, όπως το γεγονός ότι στο μέλλον πρέπει να στηριχθούν στο ανθρώπινο κεφάλαιο και σε μια οικονομία έντασης γνώσης και εκεί νομίζω ότι έχουμε αρκετά να μάθουμε από το Ισραήλ. Μιλήσαμε για την 4η βιομηχανική επανάσταση, μιλήσαμε για το πόσο σημαντική είναι η βιώσιμη ανάπτυξη, που έχει τρεις πυλώνες, την οικονομική ανάπτυξη, το σεβασμό στο περιβάλλον, την κοινωνική συνοχή. Αυτά τα τρία πρέπει να είναι γνώμονας, σε κάθε πολιτική απόφαση. Μίλησε ο κ. Trajtenberg για το trickle-down effect, δηλαδή, πως η ανάπτυξη μπορεί να διασπαρεί σε όλη την κοινωνία. Θα διαφωνήσω με τον κ. Δουζίνα στο θέμα, που είπε, για την ισότητα στο input και την ισότητα στο output. Θεωρώ ότι πρέπει να υπάρχει ισότητα ευκαιριών, δηλαδή, ισότητα στη γραμμή της εκκίνησης και όχι απαραίτητα στη γραμμή του τερματισμού, διότι, αλλιώς, δεν θα έτρεχε κανένας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εκτός εάν έπαιρναν όλοι μετάλλια !

ΓΕΩΡΓΙΟΣ ΜΑΥΡΩΤΑΣ: Εάν έπαιρναν όλοι μετάλλια, δεν θα έτρεχε κανένας, θα πηγαίναν όλοι σιγά - σιγά και θα έπαιρναν όλοι μετάλλιο. Αυτό το έχω ζήσει από τον αθλητισμό και σας το λέω. Αυτό είναι κομμάτι του αθλητισμού. Είμαστε ίσοι, αλλά όχι ίδιοι.

Θα επικεντρωθώ λίγο στο κομμάτι της Ανώτατης Εκπαίδευσης και της Έρευνας, σε σχέση με την καινοτομία και την επιχειρηματικότητα και θα ήθελα να θέσω και κάποια ερωτήματα στον κ. Trajtenberg, σχετικά με τη δική του εμπειρία. Το πρώτο είναι τα ελληνικά πανεπιστήμια, στον τομέα της έρευνας, είναι πολύ καλά στην παραγωγή των papers, των δημοσιεύσεων, αλλά όχι τόσο καλά στις πατέντες, σε διάφορα τέτοια θέματα εφαρμογής, ουσιαστικά, των γνώσεων.

Πώς έχετε αντιμετωπίσει αυτό το πρόβλημα στα ισραηλινά πανεπιστήμια; Αν, δηλαδή, έχετε ειδικά γραφεία, για παράδειγμα, για πνευματική ιδιοκτησία γι΄ αυτές τις διαδικασίες, εάν υπάρχουν μονάδες έρευνας και καινοτομίας; Πώς γίνεται η διασύνδεση των πανεπιστημίων με τα start ups; Αν υπάρχει μεγάλη γραφειοκρατία, που εμάς εδώ, στην Ελλάδα, μας βασανίζει αρκετά.

Μιλήσατε για το γεγονός, ότι από τα 640 start ups, μόνο 5%, ουσιαστικά, επιτυγχάνει. Εκεί υπονοείται το φαινόμενο του death valley, δηλαδή, της Κοιλάδας του Θανάτου, που θα πρέπει να περάσουν αυτές οι start ups, προκειμένου, τελικά, να επιβιώσουν, γιατί δεν μπορούμε όλοι, από τη μια μέρα στην άλλη, να γίνουμε Google ή Microsoft.

Η δεύτερη ερώτησή μου είναι, αν θεωρείτε ότι θα έπρεπε οι έννοιες της καινοτομίας και της επιχειρηματικότητας να μπαίνουν, ακόμα νωρίτερα, στην εκπαιδευτική διαδικασία, δηλαδή, όχι μόνο στο πανεπιστήμιο, αλλά από το γυμνάσιο και από το λύκειο.

Αυτά από εμένα. Δεν θα ήθελα να επεκταθώ περισσότερο και για την οικονομία του χρόνου, αλλά περισσότερο για να ακούσουμε τις απαντήσεις. Και πάλι σας ευχαριστώ για την πολύ ενδιαφέρουσα και εμπνευστική παρουσίαση.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει η κυρία Κυπριανίδου.

ΠΑΤΡΙΤΣΙΑ ΚΥΠΡΙΑΝΙΔΟΥ (Γενική Γραμματέας Έρευνας του Υπουργείου Παιδείας, Έρευνας και Θρησκευμάτων): Αξιότιμε κύριε Καθηγητά, αξιότιμη κυρία Πρέσβη, κυρίες και κύριοι Βουλευτές, είναι για εμάς μια ενδιαφέρουσα συζήτηση, όχι μόνο, γιατί έχουμε συνομιλητές τόσο πεπειραμένους ανθρώπους, που έχουν συμβάλει και, κυρίως, έχουν υλοποιήσει πολιτικές σκέψεις και ιδέες, κάτι που είναι πολύ σημαντικό και πολύ πιο δύσκολο, αλλά, γιατί είναι τα θέματα αιχμής, που, αυτή τη στιγμή, κατά τη γνώμη μου η ελληνική Κυβέρνηση έχει προτάξει στην ελληνική κοινωνία.

Εδώ μέσα, το Κοινοβούλιο είναι πραγματικά ένας χώρος, που, αν μη τι άλλο, πρέπει να προωθούμε το διάλογο και έχει πολλή σημασία να ακούγονται ορισμένα πράγματα και από άλλες χώρες, με τέτοια επίδοση στον τομέα της έρευνας και καινοτομίας, όπως το Ισραήλ.

Το πρόβλημα του κενού, αυτό που λέμε «παράδοξο της καινοτομίας» είναι ένα πρόβλημα που αφορά και την Ε.Ε. και πρέπει να το έχουμε όλοι και όλες υπόψη μας.

Ο αγαπητός κ. Καθηγητής έδειξε και στη διαφάνειά του τα σχετικά νούμερα, όπου εκεί φαινόταν, πραγματικά, η δυνατότητα σε δαπάνες και η σύγκριση μεταξύ Ηπείρων, γιατί είχε μία γεωγραφική διαστρωμάτωση, όπου πραγματικά φαινόταν η μη ανταγωνιστικότητα της Ευρώπης των 28, στον τομέα αυτόν.

Προφανώς, τα προβλήματα και οι προκλήσεις, που αντιμετωπίζουμε εμείς, στην Ελλάδα είναι ακόμα πιο οξείες τόσο, λόγω της οικονομικής κρίσεως όσο και της κλίμακας των προβλημάτων, που αντιμετωπίζουμε, αλλά είναι ένα πρόβλημα, το οποίο αντιμετωπίζεται και σε επίπεδο Ευρωπαϊκής Επιτροπής, αλλά και στο Ευρωπαϊκό Συμβούλιο για την Έρευνα αντιμετωπίζουμε, με τους άλλους ομολόγους των κρατών – μελών, τα ίδια ακριβώς προβλήματα.

Η προσέγγισή μας είναι μέσα από το δημόσιο τομέα και μέσα από το κράτος, που πρέπει να στηρίξει τόσο το πρώιμο στάδιο, τα early stages, που λέμε, όπου το ρίσκο, ο κίνδυνος και η αβεβαιότητα είναι πολύ μεγάλα όσο και τις ευρύτερες προσπάθειες, από δω και πέρα, για μεγέθυνση.

Θα ήθελα, όμως, να πω, μιας και είμαστε στο ελληνικό Κοινοβούλιο, ότι ο τομέας αυτός είναι πάντα ένας εθνικός τομέας και κάνουμε εθνικές πολιτικές τόσο σε παγκόσμιο όσο και σε ευρωπαϊκό επίπεδο.

Έχουμε, λοιπόν, αυτή τη δυνατότητα και νομίζω, ότι όπως και στο Ισραήλ, το αντιμετωπίζουν, με μια τέτοια ταυτότητα, έτσι και εμείς πρέπει να εγκαθιδρύσουμε – εάν μου επιτρέπετε – μια τέτοια ταυτότητα στη χώρα. Δεν είναι αυτός ο τομέας ένας τομέας μικροπολιτικής, στον οποίο πρέπει να δημιουργείται ένα μικροκομματικό όφελος, για το αν π.χ. οι δαπάνες για την έρευνα μειώθηκαν ή αυξήθηκαν ή πώς κ.λπ., αλλά, αντίθετα, πρέπει όλοι μας, με μια υπευθυνότητα, γιατί είναι πάρα πολύ σημαντικό να διαφωνούμε, ενδεχομένως, ιδεολογικά ή στη στρατηγική για το πώς θα έχουμε το αποτέλεσμα, που θέλουμε, να έχουμε την ωριμότητα να γνωρίζουμε ότι σκεφτόμαστε, με τον ίδιο τρόπο, ως προς τη στρατηγική και το εθνικό, δημόσιο συμφέρον.

Υπ' αυτήν την έννοια, εμείς υποστηρίζουμε την εμπλοκή του κράτους και της πολιτείας στη ρύθμιση του χώρου μας, της έρευνας και της καινοτομίας, με αξιοκρατία, με πίστη και συνέπεια, όσον αφορά στην αριστεία, με ενίσχυση του μη κρατικοδίαιτου κομματιού της επιχειρηματικότητας, το οποίο εξακολουθεί να είναι πάρα πολύ σημαντικό στη χώρα και προσπαθεί να επιβιώσει, με μεγάλες οικονομικές και άλλες ρυθμιστικές δυσκολίες, αλλά παραμένουμε συνεπείς σ’ αυτό και δεν είμαστε οπαδοί, ας το πούμε έτσι - γιατί πρέπει να λογοδοτούμε και στο πώς σκεφτόμαστε και στο πώς πράττουμε, επίσης - της απορρύθμισης, διότι ένα αρκετά σημαντικό κομμάτι του ελληνικού Κοινοβουλίου έχει την άποψη, ας το πούμε ευρύτερα ιδεολογική και πολιτική, ότι πρέπει να αφήσουμε τον τομέα της έρευνας και καινοτομίας αρρύθμιστο στην αγορά, προκειμένου να καλύπτουμε, κατ' ουσία, μόνο αυτό που λέμε demand driven ανάγκες ή να μας καθοδηγεί η αγορά, σαν χώρα, για το πού θέλουμε να πάμε.

Θα πρέπει, λοιπόν, να σκεφτούμε λίγο ωριμότερα για το πού θέλουμε η χώρα – η κάθε μια χώρα, όπως και το Ισραήλ, έχει μια στρατηγική, έτσι και άλλες χώρες - να είναι στην επόμενη 20ετία, στην επομένη 50ετία, ει δυνατόν, κι αυτό προϋποθέτει συναινέσεις και συγκλίσεις.

Δύο κομμάτια μόνο θα ήθελα να επισημάνω. Το πρώτο είναι σε σχέση με τη δουλειά, που κάνουμε και τις προσπάθειες, όσον αφορά το καινοτομικό κομμάτι της δραστηριότητας μας, το αναπτυξιακό. Καταρχήν, βασίζονται στην καλή έρευνα. Δεν μπορεί να έχεις καλή καινοτομία, που μπορεί να μετασχηματίσει την ελληνική οικονομία, εάν δεν έχεις καλή έρευνα. Για να έχεις ποιοτική καινοτομία και να μην έχεις μόνο αυτό που λέμε gadget economy, πρέπει να έχεις καλή επιστήμη, να έχεις καλή έρευνα, να διασφαλίσεις τη συνέχεια των γενεών και τη συνέχεια στο ερευνητικό έργο, με μια σταθερότητα, χωρίς διακυμάνσεις και στη ζωή του ερευνητή, εάν μου επιτρέπετε, αυτή καθαυτή, την καθημερινή ζωή, πώς υλοποιείται η έρευνα. Έχουμε πολλές δυσκολίες σ’ αυτόν τον τομέα. Οι Βουλευτές ξέρουν τα προβλήματα της ελληνικής οικονομίας, τα προβλήματα, που έρχονται από τις δημοσιονομικές μας υποχρεώσεις, αλλά, εάν μη τι άλλο, εργαζόμαστε, προκειμένου να ελαφρύνουμε την υλοποίηση του κυβερνητικού έργου, το διαχειριστικό φορτίο το οποίο είναι αρκετά βαρύ, όπως και η γραφειοκρατία.

Το δεύτερο που ήθελα να πω είναι ότι οι προσπάθειές μας, σε σχέση με τη χρηματοδότηση συνεργατικών έργων ερευνητικής κοινότητας, δηλαδή, του δημόσιου ερευνητικού συστήματος και του ιδιωτικού, είναι αρκετά σημαντικές νομίζω. Είπε και ο Υπουργός πριν, ο κ. Φωτάκης, σε σχέση με το Ecofund, ότι είναι μια από τις εμβληματικότερες δράσεις, που κάνουμε με το Υπουργείο Οικονομίας. Παρόλα αυτά, δεν είναι η μόνη, έχουμε εγκαθιδρύσει έναν ενδιάμεσο αναγκαίο μηχανισμό χαρακτηρισμού, καταρχήν, των εταιρειών ως καινοτομικές, με τις σημερινές ανάγκες και τα σημερινά χαρακτηριστικά, που έχει η ελληνική οικονομία, έχουμε νομοθετήσει, πάνω σ' αυτό, έχουμε φτιάξει Υπουργικές Αποφάσεις πάρα πολύ κρίσιμες, οι οποίες έχουν τύχει μεγάλης υποστήριξης από τον οικονομικό κόσμο, που ασχολείται, με δραστηριότητες έντασης γνώσης, σε σχέση με φοροαπαλλαγές για ερευνητικές επενδύσεις, σε σχέση με κίνητρα για την αγορά ερευνητικού εξοπλισμού, σε σχέση με φοροαπαλλαγές, ανάλογα με τη δραστηριότητα την καινοτομική μιας εταιρείας, προσπαθώντας να ενσωματώσουμε κριτήρια, που είναι στο επίπεδο της ελληνικής οικονομίας και, προσπαθώντας να ενισχύσουμε και τις μικρομεσαίες εταιρείες, οι οποίες αποτελούν τον χαρακτηριστικό κορμό των εταιρειών έντασης γνώσης, των startups, αλλά και όχι μόνο. Είναι ένα χαρακτηριστικό πλεονέκτημα, εάν μου επιτρέπετε, της ελληνικής οικονομίας.

Τελειώνοντας, ήθελα να πω ότι είναι δεδομένη η αφοσίωσή μας και η δέσμευσή μας να ενισχύσουμε τόσο τα απόλυτα μεγέθη των χρημάτων κ.λπ. στην προσπάθεια αυτή, όσο και το θεσμικό κομμάτι. Παραμένουμε, οπωσδήποτε, σε πάρα πολύ καλή συνεργασία με το Ισραήλ, στον τομέα αυτόν. Έχουμε μια ιστορική συνεργασία στον τομέα της έρευνας, της τεχνολογικής ανάπτυξης και της καινοτομίας. Αυτή τη στιγμή, έχουμε και μια ανοιχτή κοινή δράση Ελλάδος - Ισραήλ, μια διακρατική, στον τομέα της έρευνας και της καινοτομίας, όπου εταιρείες και δημόσιοι φορείς από τις δύο χώρες συμπράττουν σε ερευνητικά έργα μαζί.

Έχουμε ξανακάνει τέτοιες δράσεις, με πολύ μεγάλη επιτυχία και, πραγματικά, νομίζω ότι έχουμε ένα κοινό δρόμο χαράξει, που έχει και παραπάνω, οπωσδήποτε πολύ παραπάνω δυναμικό.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Επιτρέψτε μου να σας καλωσορίσω, με τη σειρά μου. Ελπίζω να μην κρίνετε, αρνητικά, τον αγενή τρόπο, με τον οποίο διακόπτουμε τους συναδέλφους μας, αλλά ουσιαστικά είναι που σεβόμαστε τις απόψεις τους. Εσείς είπατε ότι είναι πολύ ευγενικός ο τρόπος μας, σε σχέση με το Ισραήλ.

Θέλω να θίξω ορισμένα θεωρητικότερα προβλήματα, που νομίζω ότι πρέπει να μας απασχολήσουν, στη διαδικασία αντίστοιχων πολιτικών συζητήσεων.

Ένα από τα πράγματα, που καλούμαστε να κάνουμε, γενικότερα σ' αυτή την εποχή, είναι να επανανοηματοδοτήσουμε διάφορους όρους. Ένας από αυτούς είναι η καινοτομία. Μιλώντας για καινοτομία, είμαστε υποχρεωμένοι να μιλήσουμε για το κοινό καλό. Οδηγεί κάθε καινοτομία στο κοινό καλό; Οδηγεί κάθε καινοτομία σε κοινωνικό αγαθό; Εδώ, λοιπόν, έχουμε να κάνουμε με κάτι εντελώς καινούργιο, που έχει σχέση με το πόσο η χρηματοδότηση από το δημόσιο πρέπει να αξιοποιείται και από το δημόσιο ή πρέπει να αξιοποιείται από την ιδιωτική πρωτοβουλία. Είναι θέματα σύνθετα, που συζητώνται, σε πολλά μέρη, αλλά που μας αναγκάζουν πάντοτε, όταν συζητάμε για καινοτομία, να μην ξεχνάμε το θέμα της κοινωνίας.

Το δεύτερο είναι κάτι, που είπε ο κ. Trajtenberg και δεν ξέρω, εάν το είπε στη ρύμη του λόγου, δεν έχει σημασία, αλλά είναι ένα πραγματικό πρόβλημα. Όταν έχουμε τόσο χαμηλά ποσοστά επιτυχίας στα start ups και στα venture capitals – ας πούμε ότι είναι γύρω στο 10%, δεν θα μαλώσουμε σ’ αυτό – πρέπει να δούμε, εάν εδώ υπάρχει ένα είδος κοινωνικού δαρβινισμού, διότι, αυτός ο αριθμός είναι χαμηλός. Αυτό επιτυγχάνεται, με εσωτερικές δομές και δυναμικές αυτών των εταιρειών ή καθιερώνει έναν κοινωνικό δαρβινισμό, από τον οποίο πρέπει να προφυλαχθούμε; Επιμένω ότι είναι ένα ανοικτό ερώτημα, αλλά είναι ένα ερώτημα, στο οποίο πρέπει να είμαστε πάρα πολύ ευαίσθητοι.

Τρίτο θέμα. Υπάρχει ένα άγχος και στο Ισραήλ και σε μας, ότι η νέα εποχή, που ζούμε, χρειάζεται περισσότερες δεξιότητες. Εάν το δούμε ιστορικά, δεν ισχύει αυτό. Μετά το 15ο αιώνα, πάντα ήταν το θέμα των νέων δεξιοτήτων στο τραπέζι. Τι κάνει τη σημερινή κοινωνία τόσο δραματικά διαφορετική; Θα επανέλθω σε αυτό, αλλά δεν είναι αυτό, που, πολλές φορές, με μια αδράνεια, θεωρούμε, ότι σήμερα ειδικά τα παιδιά πρέπει να αποκτούν πολύ περισσότερες δεξιότητες ή ότι αυτό είναι στο τραπέζι.

Το λέω αυτό, γιατί εδώ υπάρχουν δύο ζητήματα, για τα οποία πρέπει να συζητήσουμε πολύ σοβαρά. Το ένα είναι η αλλαγή του χαρακτήρα της εργασίας. Αυτό πάλι δεν είναι κάτι καινούργιο, έχει γίνει ανά τους αιώνες, αλλά ποια είναι τα χαρακτηριστικά αυτής της νέας εργασίας; Ένα πολύ απλό παράδειγμα είναι η τρισδιάστατη εκτύπωση. Αν σκεφθεί κανείς το μέλλον της τρισδιάστατης εκτύπωσης και τη δυνατότητα να μπορείς να έχεις προϊόντα, μέσα από αυτόν τον τρόπο, μιλάμε για αλλαγή, όχι στην κοινωνία μας, αυτά είναι όλα δεδομένα, αλλά αλλαγή στο χαρακτήρα, αυτόν καθ' αυτόν, της εργασίας.

Το δεύτερο σχετίζεται με αυτό και, δυστυχώς, είναι ένα φαινόμενο σε όλο τον κόσμο και αυτό είναι η αλλαγή των σχέσεων εργασίας και η εξαιρετικά απορυθμισμένη καθημερινότητα των εργαζομένων σε εταιρίες υψηλής τεχνολογίας.

Εδώ, λοιπόν, υπάρχουν και θέματα ανθρωπίνων και συνδικαλιστικών δικαιωμάτων, καθημερινότητας, τα οποία, τα γνωρίζουμε και λέχθηκαν και πριν, αλλά το θέμα της απορρύθμισης των σχέσεων εργασίας κυρίως μέσα από τις νέες τεχνολογίες, είναι πάλι κάτι που πρέπει να γίνει κατανοητό και κυρίως να εμπλακούμε στην ενσωμάτωσή τους στις πολιτικές.

Θέλω να τελειώσω με δύο πράγματα. Το τελευταίο το γνωρίζω πάρα πολύ καλά και είναι κάτι, το οποίο δεν θέλω να παρεξηγηθεί καθόλου από τους δύο συναδέλφους, αλλά είναι ένα ερώτημα, που έρχεται και επανέρχεται και ιστορικά, αλλά είναι και ένα ερώτημα, που αφορά νομίζω το Ισραήλ πολύ ειδικότερα. Είναι μια κοινωνία, όπου η στρατιωτική κουλτούρα είναι πολύ κυρίαρχη για ιστορικούς λόγους και εν πολλοίς δικαιολογημένους, λόγω της ίδιας της απειλής της ύπαρξης αυτής της κοινωνίας.

Γνωρίζουμε ιστορικά ότι, όταν είναι τόσο έντονη η λογική του στρατού και η πραγματικότητα του στρατού, η επιστήμη κάνει πολλά βήματα προς τα μπροστά. Δεν είναι ανεξάρτητη ιστορικά πάλι η ανεξάρτητη εξέλιξη της επιστήμης από αυτή τη σύνδεσή της, με αποκορύφωμα, αν θέλετε, το βιομηχανικο-στρατιωτικό σύμπλεγμα των Ηνωμένων Πολιτειών και κυρίως το τι έγινε μετά το Β΄ Παγκόσμιο πόλεμο κ.λπ.. Θα ήθελα από ενδιαφέρον να μάθω, αν αυτό είναι μέρος του προβληματισμού των συναδέλφων μας και προφανώς, τα σχόλια τους.

Το τελευταίο είναι ότι πρέπει όλοι να πειστούμε και ευτυχώς πάρα πολύ είναι πεισμένοι, αλλά πρέπει να το λέμε και να το ξαναλέμε, ότι η καινοτομία στην κατά κύριο λόγο τεχνολογία, δεν μπορεί να είναι αποκομμένη από τη δραματική ενίσχυση των ανθρωπιστικών επιστημών. Δεν μπορούμε να έχουμε πολίτες, οι οποίοι το μόνο που θα κάνουν είναι να έχουν ένα δέος προς αυτά τα πράγματα.

Άρα, στην περίοδο, στην οποία, πράγματι, τα θέματα τεχνολογίας, τα θέματα επιστήμης έχουν μια ηγεμονία, θα πρέπει να ξαναθυμίζουμε την εξαιρετικά μεγάλη σημασία των ανθρωπιστικών σπουδών και το Ισραήλ σε αυτό έχει κάνει πάρα πολλά βήματα. Δεν έχει αγνοήσει καθόλου αυτό το θέμα στα πανεπιστήμιά του.

Τελειώνοντας, μέσα σε αυτό το πλαίσιο, οι ανθρωπιστικές σπουδές θα μας βοηθήσουν πάρα πολύ στο να κατανοήσουμε τα καινούργια της εποχής που ζούμε. Κατά τη γνώμη μου, που είναι εντελώς προσωπική και, προφανώς, δεν δεσμεύει κανέναν, το ριζοσπαστικότερο, ενδεχομένως, στοιχείο της εποχής μας είναι ο μετασχηματισμός του έντυπου λόγου. Είχαμε έναν αντίστοιχο μετασχηματισμό στον έντυπο λόγο, στο τέλος 15ο αιώνα, με το βιβλίο. Δεν ξέρω, αν ζούμε το τέλος του έντυπου λόγου, πάντως, σίγουρα, ζούμε μια νέα περίοδο, ως προς το μετασχηματισμό του έντυπου λόγου και οι αλλαγές, που θα υπάρχουν μακροπρόθεσμα, νομίζω ότι ειδικά, στις μέρες μας, είναι απολύτως μη προβλέψιμες. Είναι, όμως, ταυτόχρονα, μια εξαιρετικά ενδιαφέρουσα περίοδος και ένα εξαιρετικά μικρό κομμάτι αυτής περιόδου είναι και οι δυνατότητες, που μας δίνονται, να μπορούμε να ανταλλάσσουμε και τέτοιες απόψεις στο ελληνικό Κοινοβούλιο. Σας ευχαριστώ και πάλι.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Είμαι σίγουρος ότι ο κ. Trajtenberg - εξάλλου είναι και η θεώρησή του αυτή, η σύνδεση της τεχνολογίας με την ανθρωπιστική διερώτηση - συμφωνεί και το έργο του το πιστοποιεί.

Το λόγο έχει η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ – ΣΙΩΡΟΠΟΥΛΟΥ: Ευχαριστώ, κύριε Πρόεδρε. Κύριε Καθηγητά, άκουσα με μεγάλη προσοχή την πολύ ενδιαφέρουσα εισήγηση σας, από την οποία, θέλω να κρατήσω την αισιοδοξία του λόγου σας, τις εμψυχωτικές ιδέες και τις εμπειρίες, που μας μεταφέρατε, αλλά κυρίως, το σημείο όπου τονίσατε την ενθάρρυνση της προσπάθειας, χωρίς να δαιμονοποιούμε την αποτυχία. Σας ευχαριστούμε πολύ.

Στη σημερινή συνεδρίαση μας απασχολούν η εκπαίδευση και η καινοτομία, που είναι οι στόχοι 4 και 9, αντίστοιχα, της «Ατζέντα 2030». Με την εκπαίδευση, επιδιώκεται η διασφάλιση της ελεύθερης, ισότιμης και ποιοτικής εκπαίδευσης, προάγοντας ευκαιρίες δια βίου μάθησης για όλους. Η προσπάθεια για την επίτευξη αυτού του στόχου ανοίγει ένα μεγάλο διάλογο, τόσο για το φορέα παροχής της εκπαίδευσης, δηλαδή, εάν αυτή θα είναι δημόσια ή ιδιωτική, με δίδακτρα ή όχι, όσο και για την ουσιαστική δυνατότητα πρόσβασης των πολιτών σε αυτή.

Στα τρία τελευταία χρόνια, στην Ελλάδα, θεωρώ ότι έχουμε δώσει ικανοποιητικές απαντήσεις και μάλιστα, έχουμε εξασφαλίσει αυξημένους πόρους για ένα σύγχρονο θεσμικό πλαίσιο της δωρεάν, δημόσιας και αποτελεσματικής εκπαίδευσης. Αυτό ήταν περισσότερο αναγκαίο από ποτέ, καθώς η υπέρβαση της πρωτοφανούς οικονομικής κρίσης προϋποθέτει ακριβώς την ποιοτική εκπαίδευση, την άμεση διασύνδεση της με την παραγωγή γνώσης, τεχνογνωσίας και τεχνολογίας.

Επιτρέψτε μου να υπογραμμίσω, στο σημείο αυτό, ότι στη σύγχρονη εποχή είναι απείρως πιο σημαντικός ο έλεγχος των μέσων παραγωγής της γνώσης και της τεχνολογίας από την κατοχή των μέσων παραγωγής των αγαθών. Με την ενθάρρυνση της καινοτομίας, προσανατολιζόμαστε στη δημιουργία ανθεκτικών υποδομών και την προαγωγή της ανοιχτής και βιώσιμης βιομηχανοποίησης. Έτσι, προσδιορίζεται ο 9ος στόχος της «Ατζέντα 2030». Στην ουσία, αυτό σημαίνει το συνδυασμό της γνώσης με την επινοητικότητα, με το ταλέντο και την ευαισθησία. Με τον τρόπο αυτόν, μπορεί να διασφαλιστεί η επιλογή της ποιότητας, έναντι της ποσότητας, που και εσείς τονίσατε, καθώς και η αξιοποίηση συγκριτικών πλεονεκτημάτων, σε συνδυασμό με την ένταξη της χρήσης του διαδικτύου, σε όλες τις επιχειρηματικές λειτουργίες.

Απαιτείται η δημιουργία μιας νέας επιχειρηματικής κουλτούρας της νέας επιχειρηματικότητας, η οποία να χαρακτηρίζεται από τη στροφή σε εξειδικευμένα προϊόντα και υπηρεσίες, την περιβαλλοντικά φιλική επιχειρηματική δραστηριότητα, τη χρήση των νέων τεχνολογιών και ειδικότερα του διαδικτύου και των εφαρμογών του. Οι τεχνολογίες επικοινωνίας και πληροφορικής μπορούν και πρέπει να αποτελέσουν τα βασικά εργαλεία για την ανάπτυξη της έρευνας, τη συνεχή οργανωσιακή βελτίωση, τη μείωση του κόστους, τη βελτίωση της αποδοτικότητας και της παραγωγικότητας, την απλοποίηση και την ευελιξία, την οργάνωση των δομών και των διεργασιών όλων των επιχειρήσεων, καθώς και του κράτους και τη διεύρυνση των επιχειρηματικών δυνατοτήτων των μικρών επιχειρηματιών, αυτοαπασχολούμενων, γυναικών, ανέργων, νέων, ατόμων με ειδικές ανάγκες, κατοίκων απομακρυσμένων και νησιωτικών περιοχών, μέσω της συμμετοχής τους στην κοινωνία της πληροφορίας και το ηλεκτρονικό εμπόριο.

Εδώ, οφείλουμε να κάνουμε μια καθοριστικής σημασίας παρατήρηση. Η επιχειρηματικότητα δεν είναι μόνο ιδιωτική, όπως συνήθως και παραπλανητικά αφήνεται να εννοηθεί. Είναι και δημόσια, είναι και κοινωνική και πως θα μπορούσε να είναι αλλιώς, από τη στιγμή που ζούμε σε ένα περιβάλλον μικτής οικονομίας;

Οι σκέψεις και οι εμπειρίες του κ. Καθηγητή είναι χρήσιμες και γόνιμες για τη χώρα μας, καθώς απορρέουν, αφενός από μια οικουμενική προσέγγιση της οικονομίας και αφετέρου, από τις δοκιμασμένες και γνωστές για την αποτελεσματικότητά τους πολιτικές στη φίλη χώρα του Ισραήλ, ειδικά τώρα, που η χώρα μας ετοιμάζεται να ανακτήσει την εθνική της κυριαρχία και την ανεξαρτησία των πολιτικών επιλογών της για την οικονομία, γιατί είναι γεγονός ότι η ελληνική οικονομία ανακάμπτει και εισέρχεται σταθερά στη φάση της ανάπτυξης.

Εμείς θέλουμε αυτή η ανάπτυξη να είναι και βιώσιμη και δίκαιη, προκειμένου να επιτύχουμε σταδιακά την πλήρη απασχόληση, τη δίκαιη κατανομή των βαρών, τη δίκαιη διανομή των εισοδημάτων, την προστασία του περιβάλλοντος, το σεβασμό στην ανθρώπινη αξιοπρέπεια και στην αλληλέγγυα συνύπαρξη.

Προς μερική επιβεβαίωση αυτής της επιδίωξής μας, επικαλούμαι τα αποτελέσματα της έρευνας για τους στόχους της βιώσιμης ανάπτυξης, στην Ελλάδα, που διεξήγαγε το Συμβούλιο του Σ.Ε.Β.. Οι στόχοι 8 και 9, δηλαδή, η προαγωγή της διαρκούς βιώσιμης και χωρίς αποκλεισμούς οικονομικής ανάπτυξης, καθώς και η πλήρης και παραγωγική απασχόληση και αξιοπρεπής εργασία για όλους, αφενός και η καινοτομία, αφετέρου, αποτελούν τις δύο πρώτες προτεραιότητες των στελεχών των ελληνικών επιχειρήσεων. Αυτό είναι φυσιολογικό, δεδομένης της συρρίκνωσης του εθνικού εισοδήματος και της απαράδεκτα υψηλής ανεργίας, εξαιτίας της κρίσης.

Επομένως, στην πορεία μετάβασης από το παλιό στο καινούργιο μοντέλο ανάπτυξης, είναι σημαντικό να μην κρίνουμε το χάσμα, ανάμεσα στο «γνωρίζω και πράττω», το λεγόμενο «know - do gap», που ασφαλώς αφορά τις οικονομικές επιλογές. Γι' αυτό σε σχέση με τις πολιτικές επιλογές των Ελλήνων, το Φθινόπωρο του 2019, έχουμε τη βεβαιότητα ότι θα ισχύσει το «κρίνω σωστά και πράττω». Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ την κυρία Κατσαβριά, το λόγο έχει ο καθηγητής κ. Trajtenberg.

MANUEL TRAJTENBERG (Οικονομολόγος, Καθηγητής του Πανεπιστημίου του Τέλ Αβίβ): Σας ευχαριστώ πολύ όλους για τις παρατηρήσεις σας. Κάποιοι από εσάς αναφερθήκατε στο αισιόδοξο μήνυμα, που μετέφερα. Η αλήθεια είναι ότι τώρα, που σας άκουσα, σοβαρά σας το λέω, είμαι ακόμα πιο αισιόδοξος. Το εννοώ, διότι αφού σας άκουσα, δεν με εκπλήσσει το ότι βλέπω ότι έχετε μια βαθιά κατανόηση και αντίληψη του διακυβεύματος των κρίσιμων ζητημάτων και επίσης διαπιστώνω ότι διαθέτετε τα συστατικά στοιχεία για ένα όραμα. Ένα όραμα, το οποίο άπτεται αυτού του σημαντικού ζητήματος, δηλαδή, της καινοτομίας, της ανάπτυξης και της παιδείας. Χαίρομαι, που ήρθα, χαίρομαι, που πυροδοτήθηκε αυτή η κουβέντα, χαίρομαι, αλλά από την άλλη, διαπιστώνω ότι δεν χρειάζεστε εξωτερική βοήθεια. Διαθέτετε όλα όσα χρειάζεστε. Από την άλλη, επίσης έχω επίγνωση του γεγονότος ότι πάντοτε υπάρχει αυτό το τελευταίο βήμα, που πρέπει να γίνει, αυτό το βήμα, το οποίο μεταγράφει, μεταφράζει και μετατρέπει το όραμά σε δράση και μάλιστα, δράση βιώσιμη και αειφόρο. Και αυτό ακριβώς είναι κάτι που δεν το καταφέρνουν πολλές χώρες, οπότε, ουσιαστικά, αυτό είναι το διακύβευμα: Το τελευταίο βήμα της μεταφοράς του οράματος σε πράξη. Ευλόγως, όσα είπατε είναι και πολύ θεμιτά.

Θα ήθελα να απαντήσω σε κάποια από τα σημεία, που θίξατε. Αναφέρατε τη «διαρροή εγκεφάλων» και αναφερθήκατε και στη «σπατάλη των εγκεφάλων» το brain waste, στα αγγλικά. Δεν το έχω ξανακούσει και είναι πολύ καλό αυτό, το οποίο είπατε, πολύ σωστό – πράγματι χάνονται πολύτιμοι ανθρώπινοι πόροι, που δεν θα πρέπει να τους σπαταλούμε. Η σπατάλη αυτών των καλά καταρτισμένων και μορφωμένων ανθρώπων είναι κάτι, που δεν πρέπει να επιτρέψουμε, δεν πρέπει καν να το ανεχθούμε.

Είναι το κατεξοχήν ζήτημα, το οποίο θα πρέπει να αναδείξουμε, ούτως ώστε να μεταμορφώσουμε την οικονομία μας και να βελτιώσουμε τις ζωές μας. Ας μην επιτρέψουμε, λοιπόν, τη σπατάλη των εγκεφάλων. Τι κάναμε στο Ισραήλ; Στο Ισραήλ, όταν ήμουν επικεφαλής του συστήματος ανώτατης εκπαίδευσης, προκειμένου να επιστρέψουν οι νέοι και νέες ερευνητές, επιχειρηματίες και επιστήμονες από το εξωτερικό, γιατί και εμείς είχαμε τεράστια εκροή - διαρροή εγκεφάλων, με τεράστιους αριθμούς, έλαβα πολλά σχετικά μέτρα. Ένα βασικό στοιχείο ήταν η δημιουργία κέντρων ερευνητικής αριστείας. Ισραηλινά κέντρα αριστείας: Αυτά τα κέντρα δημιουργήθηκαν και η Κυβέρνηση πείστηκε να επενδύσει πολλά κονδύλια, σε αυτά τα κέντρα, μακροπρόθεσμα. Ο στόχος και το πλάνο της Κυβέρνησης – ή μάλλον συμφώνησε η Κυβέρνηση – ήταν επταετές. Τι συνέβη, λοιπόν; Η δημιουργία αυτών των κέντρων επιχειρηματικής αριστείας και ερευνητικής αριστείας, ουσιαστικά, λειτούργησε, ως ένδειξη δέσμευσης, από πλευράς Κοινοβουλίου, χώρας και κυβέρνησης.

Η εγκαθίδρυση των κέντρων έδειξε ότι δεν είναι θεωρία τα όσα διακήρυττε η Κυβέρνηση, αλλά όταν τα άκουγαν, στην αρχή, εξέφραζαν επιφυλάξεις και σκεπτικισμό. Συχνά, οι νέοι στο εξωτερικό μας άκουγαν και έλεγαν «Ναι, εσείς μιλάτε για προτεραιότητες και θα μας βοηθήσετε, λέτε, αλλά δεν σας εμπιστευόμαστε.». Όλα αυτά συνέβαιναν μέχρι την εγκαθίδρυση των Κέντρων. Δημιουργήθηκαν, λοιπόν, τα κέντρα αυτά και μάλιστα είχαν και προϋπολογισμό, όχι μόνο μεγάλο, αλλά συνοδεύτηκαν και από ευνοϊκά κίνητρα, ευνοϊκές συνθήκες και όρους, που προσφέραμε για την επάνοδο αυτών των νέων επιστημόνων. Ξέρετε, στην περίπτωση αυτή, πρέπει να εξασφαλίσεις ότι θα υπάρχει ποιότητα στο ερευνητικά έργο αυτών των ανθρώπων, γιατί φοβόντουσαν ότι τη στιγμή, που θα επέστρεφαν, δεν θα μπορούσαν να κάνουν έρευνες του ίδιου επιπέδου. Φοβόντουσαν ότι μπορεί οι συνάδελφοί τους να μην είναι τόσο καταρτισμένοι όσο οι συνάδελφοί τους στο εξωτερικό, ότι η υποδομή μπορεί να μην ήταν τόσο καλού επιπέδου. Τους επιτρέψαμε, λοιπόν, να επιλέξουν και συναδέλφους. Χρειάζεται να καταβάλλεται μεγάλη προσπάθεια, ιδιαιτέρως στην αρχή, προκειμένου να μειωθεί αυτό το χάσμα, για να διασφαλίζεται ότι οι επαναπατρισθέντες επιστήμονες θα έχουν ένα πλαίσιο μακροπρόθεσμης αριστείας και τότε θα έρθουν και έτσι άρχισαν να επιστρέφουν. Από τη στιγμή που επέστρεψαν οι πρώτοι, το έμαθαν οι γείτονές τους, οι συνάδελφοί τους, το έμαθαν οι φίλοι τους και είπαν «αφού γύρισε αυτός ή αυτή στην πατρίδα, τότε ίσως πρέπει να το κάνω και εγώ.».

Πρέπει να ξεκινήσετε μια διαδικασία, που θα τη συνοδεύει μακροπρόθεσμη δέσμευση. Δέσμευση με αποφάσεις, με σχετικές πολιτικές, με κονδύλια. Οφείλετε να διασφαλίσετε πως το ζήτημα της παιδείας, της έρευνας, της καινοτομίας και όλα αυτά τα ζητήματα θα αποτελέσουν βασικές προτεραιότητες, κύριες προτεραιότητες και όλοι, σε εθνικό επίπεδο, θα μιλάνε γι΄ αυτές. Έχει σημασία η διατύπωση, το είπατε και εσείς, κ. Γαβρόγλου, είναι πολύ σημαντική η διατύπωση και ιδίως, όταν εξέρχεσαι από μια κρίση, όλοι ξέρουμε ότι υφίστανται τεράστιες ανάγκες και μεγάλα κενά, που θα πρέπει να πληρωθούν.

Όταν, λοιπόν, βλέπεις από το παρασκήνιο, ίσως και να αμφισβητήσεις κατά πόσον η Χ ή Ψ Κυβέρνηση θα παραμείνει δεσμευμένη και αφοσιωμένη στους στόχους, με δεδομένες τις τεράστιες ανάγκες, που αναδύονται, σε διάφορα πεδία. Εσείς πρέπει να παραμείνετε εστιασμένοι, να ακολουθήσετε μια σταθερή πορεία και να διασφαλίσετε αυτό που είπατε πολλοί και πολλές από σας, να διασφαλίσετε πως η οικονομία της γνώσης θα έχει διάρκεια.

Υπάρχει σκεπτικισμός και επιφυλάξεις, ιδίως από πλευράς των νέων και έχουν κάθε λόγο να είναι επιφυλακτικοί. Πρέπει αυτά τα ζητήματα να τα αντιμετωπίσετε άμεσα, όχι μόνο σε επίπεδο διατύπωσης πολιτικών, το θέμα είναι τι προβάλετε εσείς, τι επικοινωνείτε, αν πραγματικά, δείχνετε, αν υπάρχει μακρόπνοο όραμα, αφοσίωση. Δεν έχει σημασία ποιο Κόμμα θα είναι στην εξουσία, εφόσον εσείς δείχνετε ότι αυτά έχουν ένα μακροπρόθεσμο χαρακτήρα, κανείς δεν θα σας αμφισβητήσει. Αυτό έγινε στην περίπτωση του Ισραήλ, σε θέματα καινοτομίας. Η καινοτομία έγινε η «ιερή μας αγελάδα». Όλοι ήξεραν ότι δεν έχει σημασία πλέον ποιο τελικά είναι το κυβερνών Κόμμα. Η καινοτομία θα παρέμενε για 30 - 40 χρόνια κορυφαία προτεραιότητα, εθνική και, από τη στιγμή που υπάρχει αυτός ο βαθμός δέσμευσης, τότε τα πράγματα μπαίνουν σε ένα δρόμο και κυλούν. Είναι ζωτικό, λοιπόν, το μακροπρόθεσμο όραμα και η δέσμευση.

Να πάμε σε ανθρωπιστικές επιστήμες. Έχετε δίκιο, κύριε Υπουργέ, αλλά να τονίσω, έτι περαιτέρω, το γεγονός πως η κυρίαρχη τεχνολογία των επόμενων 20 ετών, ίσως, θα είναι η τεχνητή νοημοσύνη, οπότε, η μηχανική μάθηση, η τεχνητή νοημοσύνη, είναι κάτι στο οποίο και εγώ είμαι ιδιαιτέρως αφοσιωμένος και προσηλωμένος. Θα αρχίσουμε να βιώνουμε και να νιώθουμε τις επιπτώσεις της τεχνητής νοημοσύνης σε πολλά πεδία. Τώρα, ξεκινάει η τεχνητή νοημοσύνη και η εφαρμογή της, θα δούμε τις επιπτώσεις. Μετά, υπάρχει το ζήτημα του τι θα παραμείνει ανθρώπινο, ποιος θα είναι ο δικός μας ρόλος, των ανθρωπίνων όντων. Θα έχουμε αυτές τις πολύ ευφυείς μηχανές και εμάς. Ποιος θα είναι ο ρόλος μας; Ξέρετε, πολλά από αυτά, που θα παραμείνουν ανθρώπινα και δεν θα μπορούν να τα μιμηθούν οι μηχανές, θα συνδέονται με τις ανθρωπιστικές επιστήμες. Συνεπώς, οι ανθρωπιστικές επιστήμες δεν θα πρέπει να αποτελούν ξεχωριστό κλάδο σπουδών, που θα επιλέγουν κάποιοι και κάποιοι άλλοι θα επιλέγουν να μην τον ακολουθούν. Τις ανθρωπιστικές επιστήμες θα πρέπει να τις εντάξουμε και να τις καταστήσουμε αναπόσπαστο κομμάτι του διδακτικού προγράμματος των μαθημάτων, που διδάσκονται όλοι και στα πανεπιστήμια. Ανθρωπιστικές επιστήμες θα πρέπει να σπουδάζουν και οι γιατροί και οι μηχανικοί.

Επομένως, θα πρέπει να καταλύσουμε αυτούς τους φραγμούς και τα σιλό, αυτή τη διάκριση των επιστημών, το ένα τμήμα εδώ και το άλλο τμήμα εκεί. Εγώ άρχισα να το κάνω στο Ισραήλ και δεν είναι εύκολο, αλλά με κάποια σχετική επιτυχία το έχουμε προχωρήσει.

Τώρα, όλοι στα πανεπιστήμια επιβάλλεται να κάνουν και ανθρωπιστικές επιστήμες, να ασχοληθούν με κάποια αντικείμενα και γνωστικά πεδία, που άπτονται του πεδίου των ανθρωπιστικών επιστημών και αυτό είναι αναπόσπαστο κομμάτι των όσων μας κάνουν απασχολήσιμα ανθρώπινα όντα, με αξιοπρέπεια. Αυτός είναι ο τρόπος, που θα πρέπει να βλέπουμε τα πράγματα. Δεν είναι κάτι παραπάνω ούτε κάτι ξεχωριστό οι ανθρωπιστικές σπουδές και επιστήμες.

Νωρίτερα, αναφερθήκατε και στο στρατιωτικό σκέλος. Αυτό που συνέβη στο Ισραήλ είναι πολύ ενδιαφέρον, διότι, κατ’ ουσία, πάρα πολλοί επιχειρηματίες προέρχονται από μονάδες πληροφοριών, από υπηρεσίες όχι μάχιμες. Είναι άλλο οι μάχιμοι. Είναι μια διαφορετική ιστορία, ένα διαφορετικό πρότυπο. Οι περισσότεροι επιχειρηματίες, στο Ισραήλ, προέρχονται από μονάδες συλλογής πληροφοριών ή υπηρεσίες πληροφοριών. Σε αυτήν την περίπτωση, καλείς αυτούς τους νέους ανθρώπους και τους λες ότι υπάρχει ένα πρόβλημα. Θέλουμε να μάθουμε τι κάνει το Ιράν, βρες τη λύση, τώρα. Χρειάζεσαι υπολογιστές; Πάρε και τους υπολογιστές. Όλα αυτά λειτουργούν ενδυναμωτικά. Δίνει σε αυτούς τους νέους ανθρώπους μια πρόκληση, που έχει βαρύτητα. Δεν χρειάζεται αυτοί οι άνθρωποι να είναι από το στρατό. Μπορείς να το εφαρμόσεις και σε άλλους φορείς, αλλά επιβάλλεται να πάρεις αυτούς τους νέους και να τους πεις ότι είναι λαμπροί, έξυπνοι άνθρωποι και ξέρουν πολλά πράγματα. Αν δεν τα έχουν μάθει, έχουν και ένα smart phone στην τσέπη τους, άρα, μπορούν να βρουν περισσότερες γνώσεις και στοιχεία. Έτσι, ως κοινωνία και ως χώρα, τους θέτουμε ενώπιον της πρόκλησης. Μπορεί η πρόκληση να αφορά τη σπανιότητα των υδάτινων πόρων, μπορεί η πρόκληση να έγκειται σε θέματα προληπτικής ιατρικής, μπορεί η πρόκληση να είναι οποιαδήποτε και οτιδήποτε, αλλά πρέπει να δώσουμε στους νέους αυτήν την αντίληψη, να τους κάνουμε να καταλάβουν ότι αυτοί, ως νέοι, θα πρέπει να έχουν μια φιλοδοξία να λύσουν μια δυσκολία, που θα ξεπερνά τα ανθρώπινα όρια της μονάδας. Το θέμα δεν είναι να επιδιώξουν να γίνουν πλούσιοι ή διάσημοι. Πρέπει να δώσουμε μια πρόκληση σε κάθε νέο και να ξέρει ότι μπορεί να το πετύχει.

Υπάρχουν και πολλές τεχνολογίες, που αναφύονται, σήμερα και δεν προέρχονται από το στρατιωτικό τομέα. Μάλιστα, παγκοσμίως, οι Ένοπλες Δυνάμεις υστερούν. Τώρα, εκμεταλλεύονται τη γνώση, που παράγεται, στις νεοφυείς επιχειρήσεις. Οι Ένοπλες Δυνάμεις δεν είναι καινοτόμες, όπως στη δεκαετία του 1950 και του 1960. Παλιά, είχαμε το διαστημικό πρόγραμμα και το στρατιωτικό πρόγραμμα, που έδιναν νέα ώθηση στην ανάπτυξη και την καινοτομία. Σήμερα, έχουν αλλάξει τα πράγματα. Σήμερα, είναι άλλα ζητήματα, το Facebook, το Google και η τεχνητή νοημοσύνη. Όλα αυτά είναι που προάγουν την καινοτομία. Δεν είναι ο στρατός. Όμως, οι υπηρεσίες πληροφοριών του στρατού έχουν πλέον γίνει ένας χώρος, στον οποίο δίνεις κίνητρα στον κόσμο, τους θέτεις ενώπιον προκλήσεων, για να βρουν λύσεις και αυτό πρέπει να γίνει και έχει γίνει και σε άλλα πλαίσια.

Τα κίνητρα αποδίδουν, σε επίπεδο ακαδημαϊκό και πανεπιστημίων, σε επίπεδο ερευνητικό και απέναντι στους νέους. Δεν πρέπει να θεωρούμε τίποτα δεδομένο. Ο κόσμος συνήθως αντιδρά και στα κίνητρα και το ξέρουμε αυτό. Το έχουμε δει και στη συμπεριφορική οικονομική επιστήμη, που τη σήμερον ημέρα έχει γίνει και πάρα πολύ γνωστή. Είμαι σίγουρος ότι γνωρίζετε ότι μπορείς να κάνεις τον κόσμο να πειστεί να αναλάβει θετική δράση. Πρέπει να τους παροτρύνεις.

Θα κλείσω, λέγοντας ότι από τη στιγμή που έχει ξεκινήσει ένας εθνικός διάλογος, μια ουσιαστική εθνικής εμβέλειας συζήτηση, θα πρέπει να συνεχίσει και να είναι διαρκώς στην ημερήσια διάταξη. Το έχω δει και στο Ισραήλ. Σας είπα και νωρίτερα, κύριε Γαβρόγλου, ότι ασχολήθηκα πάρα πολύ και με την πρωτοβάθμια εκπαίδευση.

Προκειμένου, λοιπόν, τα πράγματα να συμβούν και προκειμένου να πετύχεις κάτι, πρέπει διαρκώς να ασκείς πίεση και επίσης να γίνεται συζήτηση για το θέμα, που σε απασχολεί, το οποίο πρέπει να βρίσκεται εκεί, μπροστά στα μάτια της κοινής γνώμης, να είναι στο προσκήνιο, να τρέφεις τη συζήτηση και να της δίνεις υλικό, ούτως ώστε να μη μειωθεί η σημασία της και αν εκπέσει από την ημερήσια διάταξη, τότε θα αλλάξει, ως προτεραιότητα, θα μειωθεί ο προϋπολογισμός και δεν θα είναι τόσο μεγάλη η προσπάθεια.

Μπορείτε, λοιπόν, να πετύχετε. Θα χρειαστεί συνδυασμένη προσπάθεια και συντονισμός, αλλά είμαι απολύτως έτοιμος και διατεθειμένος να σας βοηθήσω, με όποιον τρόπο μπορώ και εγώ, διότι θεωρώ ότι υπάρχει μια συγγένεια, λόγω γεωγραφίας και ιστορίας, μεταξύ άλλων. Επίσης, μου αρέσει και η κουζίνα σας, μου αρέσει το φαγητό στην Ελλάδα. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ολοκληρώθηκε η κοινή συνεδρίαση της Διαρκούς Επιτροπής Μορφωτικών Υποθέσεων και της Ειδικής Μόνιμης Επιτροπής Έρευνας και Τεχνολογίας, με τίτλο «Βιώσιμη ανάπτυξη μέσα από την εκπαίδευση και την καινοτομία», που φιλοξένησε τον καθηγητή, κύριο Trajtenberg*.* Ευχαριστώ, πάρα πολύ τους κύριους Υπουργούς, την κυρία Πρέσβη και τους συναδέλφους για την παρουσία τους και τις τοποθετήσεις τους και φυσικά, τον κύριο καθηγητή, πάνω απ' όλα.

Στο σημείο αυτό ο Προεδρεύων των Επιτροπών έκανε τη γ΄ ανάγνωση των καταλόγων των μελών των Επιτροπών.

**Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Ακριώτης Γιώργος, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Κατσαβριά – Σιωροπούλου Χρυσούλα, Ιγγλέζη Αικατερίνη Κωνσταντινέα ς Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Βαρδάκης Σωτήρης, Ριζούλης Ανδρέας, Σεβαστάκης Δημήτριος, Ανδριανός Ιωάννης, Αντωνίου Μαρία, Βλάσσης Κωνσταντίνος, Κέλλας Χρήστος, Κεραμέως Νίκη, Κεφαλογιάννη Όλγα, Κουκοδήμος Κωνσταντίνος, Κουτσούμπα Ανδρέας, Ράπτη Ελένη, Στύλιος Γεώργιος, Γρηγοράκος Λεωνίδας, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης και Μαυρωτάς Γεώργιος.**

**Από την Ειδική Μόνιμη Επιτροπή Έρευνας και Τεχνολογίας, παρόντες ήταν οι Βουλευτές κ.κ.:** Πάλλης Γεώργιος, Δημητριάδης Δημήτριος, Κάτσης Μάριος, Ασημακοπούλου Άννα- Μισέλ, Δαβάκης Αθανάσιος, Μπούρας Αθανάσιος, Κωνσταντινόπουλος Οδυσσέας και Σαρίδης Ιωάννης.

Τέλος και περί ώρα 17.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΔΗΜΗΤΡΙΟΣ ΣΕΒΑΣΤΑΚΗΣ**